title: Hyrylä

text: Hyrylä sijaitsee lähellä Tuusulanjärven eteläpäätä, noin 25 kilometrin päässä Helsingistä, noin kymmenen kilometriä Helsinki-Vantaan lentoasemalta pohjoiseen ja noin viisi kilometriä Keravalta länteen.


title: Hyrylä

text: Hyrylän suuralueella asuu 21 200 asukasta (2012).


title: Hyrylä

text: Hyrylän varuskunta perustettiin Venäjän vallan aikana vuonna 1874 Saksan sotilasvirkatalon maille, lähelle paikkaa, jossa Helsingistä Hämeenlinnaan ja Heinolaan johtaneet tiet erkanivat toisistaan. Suomen itsenäisyyden aikana siellä ovat toimineet kenttätykistö vuosina 1918–1934 ja uudestaan 1944–1957, Suomen valkoinen kaarti 1934–1939, sota-ajan jalkaväen koulutuskeskus 1939–1944 ja Helsingin ilmatorjuntarykmentti 1957–2006.. Lisäksi Hyrylässä toimi sotilaspiirin esikunta vuosina 1932–1992. Varuskunta lakkautettiin vuoden 2006 lopussa, mutta vuodesta 2008 lähtien vuoteen 2015 sen entisellä alueella toimivat Niinisalosta muuttanut Puolustusvoimien kansainvälinen keskus sekä nykyiseen Panssariprikaatiin kuuluvan Helsingin ilmatorjuntarykmentin 2. ohjuspatteri ja osia Viestirykmentistä.


title: Hyrylä

text: Varuskunnan kasarmirakennukset sijaitsivat alun perin alueelta Järvenpäähän johtavan tien (nykyisen seututie 145:n) molemmin puolin, mutta Tuusulan kunnan kanssa 1960-luvulla tehtyjen aluevaihtojen tuloksena se siirtyi kokonaan Järvenpääntien itäpuolelle. Myös tien länsipuolella sijaitsevista vanhoista tiilisistä kasarmirakennuksista monet ovat yhä jäljellä, mutta siirtyneet jo kauan sitten siviilikäyttöön. Niissä toimivat muun muassa Tuusulan Taide- ja kulttuurikeskus sekä näyttelytiloja. Rykmentin alueen rakennuksista tunnetuin on "Olympiakasarmi" (1951).


title: Hyrylä

text: Vuonna 2008 Tuusulan kunta osti suurimman osan varuskunnan entisestä alueesta, ja sinne on suunnitteilla uusi asuntoalue, "Rykmentinpuisto", noin 15 000 asukkaalle.


title: Hyrylä

text: Hyrylä sijaitsee Helsingistä Hyvinkäälle johtavan kantatie 45:n varrella. Liikenneyhteydet Helsinkiin paranivat tuntuvasti, kun Hyrylän eteläpuolella oleva osa kantatietä eli Tuusulanväylä levennettiin moottoritieksi 1990-luvun alussa.


title: Hyrylä

text: Hyrylästä johtavat myös seututie 139 eli Nahkelantie Nurmijärvelle, seututie 145 eli Järvenpääntie Järvenpäähän ja seututie 148 eli Kulloontie Keravan kautta Sipooseen.


title: Hyrylä

text: Hyrylästä on tiheästi bussiyhteyksiä Helsinkiin. Vakiovuorobusseja kulkee kattavasti myös muualle, etenkin Keravalle, Hyvinkäälle sekä Järvenpään ja Kellokosken kautta Mäntsälään.


title: El Niño

text: El Niño on merivirran ajoittainen muuttuminen Tyynellämerellä. Ilmanpaine nousee Tyynenmeren länsiosassa, pasaatituulet laantuvat, ja siitä seuraa meren pintaveden lämpeneminen Tyynenmeren itäosassa päiväntasaajan tienoilla. Lämpeneminen ilmenee 2–7 vuoden jaksoissa (tavallisimpia ovat 3–4 vuoden jaksot), ja kukin lämmin kausi kestää vuoden tai puolitoista. Ilmiö aiheuttaa monenlaisia vaikutuksia Etelä-Amerikan, Kaakkois-Aasian ja muiden tropiikin lähialueiden säähän. Se vaikuttaa merkittävästi myös Tyynenmeren rannikoiden elinkeinoihin, erityisesti kalastukseen.


title: El Niño

text: Päinvastainen poikkeama normaalitilasta on "La Niña", jolloin Tyynenmeren päiväntasaajanläheisillä osilla on keskimääräistä kylmempää vettä. Ilmakehän osuus ilmiöstä on nimeltään "eteläinen heilahtelu", ja koko ilmiötä kutsutaan lyhenteellä ENSO (El Niño – Southern Oscillation).


title: El Niño

text: Nimitys "El Niño" tulee espanjankielisestä Jeesus-lasta tai poikalasta tarkoittavasta sanasta. Sääilmiö sai tämän nimen, koska meriveden lämpenemiset usein havaittiin joulun aikoihin. "La Niña" puolestaan tarkoittaa "pikku tyttö", joka tuo kylmää ravinnepitoista vettä vesieliöille ja lisää kalakantaa.


title: El Niño

text: El Niñon havaitsivat ensimmäisinä Perun ja Ecuadorin kalastajat, kun Tyynenmeren rannikolle tuli poikkeuksellisen lämmintä vettä.


title: El Niño

text: El Niño on ilmennyt muun muassa vuosina 1986–1987, 1991–1992, 1993, 1994, 1997–1998, alkuvuodesta 2007 ja 2015-2016. Loppuvuonna 1997 lämpeneminen oli erityisen voimakasta. Kylmä jakso La Niña havaittiin suhteellisen heikkona vuosina 1995–1996 ja erityisen vahvana joulukuussa 1998.


title: El Niño

text: Kun El Niño ei ole käynnissä, Tyynenmeren pasaatituulet puhaltavat trooppisen meren poikki idästä länteen. Tuulet painavat lämmintä pintavettä meren länsiosaan, ja meren pinta on Indonesiassa noin puoli metriä korkeammalla kuin Etelä-Amerikan rannikolla. Itäisellä Tyynellämerellä nousee syvältä pintaan viileätä ja ravinteikasta vettä. Tämä kasvattaa alueen kalapopulaatioita, jotka puolestaan ovat tärkeä ravinnonlähde sekä ihmisille että merilinnuille. Meren pintalämpötila Etelä-Amerikan rannikolla on noin kahdeksan astetta alempi kuin Tyynenmeren länsiosassa. Sadetta on runsaasti läntisellä lämpimällä alueella, ja itäisellä Tyynellämerellä on suhteellisen kuivaa.


title: El Niño

text: El Niñon aikana pasaatituulet laantuvat. Tämä johtaa meren pintalämpötilojen laskuun Tyynenmeren länsiosassa ja vastaavasti lämpötilojen nousuun Tyynenmeren itäosassa. Samalla ravinteikkaan veden ylösvirtaus Etelä-Amerikan rannikolla heikkenee, millä puolestaan on laaja vaikutus alueen ravintoketjuihin. Tyynenmeren päällä olevan suuren lämpimän ilmamassan jääminen tavallista idemmäksi aiheuttaa muutoksia säähän myös muualla maapallolla. Yksi esimerkki tästä on muutokset trooppinen hirmumyrskyjen runsaudessa ja reiteissä Atlantilla.


title: El Niño

text: El Niñon muita tunnettuja vaikutuksia ovat muun muassa sateiden lisääntyminen Pohjois- ja Etelä-Amerikassa, mikä on toisinaan aiheuttanut tuhoisia tulvia. El Niño on myös aiheuttanut kuivuutta läntisen Tyynenmeren maissa, mikä puolestaan on ollut osatekijänä laajoissa pensastopaloissa Australiassa.


title: Susan Sontag

text: Susan Sontag (alun perin Rosenblatt, 16. tammikuuta 1933 – 28. joulukuuta 2004 New York) oli amerikanjuutalainen kirjailija, esseisti ja ihmisoikeusaktivisti.


title: Susan Sontag

text: Hänen isänsä kuoli vuonna 1938 ja Susan ja hänen äitinsä muuttivat takaisin Yhdysvaltoihin, jossa he muuttivat Tucsoniin Arizonassa koska Susan sairasti astmaa, sieltä he muuttivat Los Angelesiin. Myöhemmin Susan otti isäpuolensa sukunimen Sonntag.


title: Susan Sontag

text: Hän meni naimisiin sosiologi Philip Rieffin kanssa ollessaan 17 vuotta. Heidän poikansa syntyi vuonna 1952.


title: Susan Sontag

text: Vuonna 2000 Sontag sai Yhdysvaltain arvostetuimman kirjallisuuspalkinnon "National Book Awardin" romaanistaan "In America".


title: Susan Sontag

text: Sontag kärsi eri syövän muodoista yli kolme vuosikymmentä ja kuoli 71-vuotiaana leukemiaan. 1980-luvulta lähtien hän eli parisuhteessa valokuvaaja Annie Leibovitzin kanssa.


title: Kiinalainen uusivuosi

text: Kiinalainen uusivuosi ( tai ) on kiinalaisten vuoden tärkein juhla, jota vietetään perheen ja sukulaisten kanssa. Nykyisin pääjuhla kestää neljä päivää, jotka ovat tyypillisesti vapaapäiviä maissa, joissa asuu runsaasti kiinalaisia. Kiinan lisäksi tällaisia maita ovat muun muassa Malesia ja Singapore. Uudenvuoden vietto päättyy lyhtyjuhlaan.


title: Kiinalainen uusivuosi

text: Perinteisesti koti koristellaan juhlaa varten ja sukulaiset vierailevat toistensa kodeissa. Naimisissa olevat sukulaiset ja tuttavat antavat naimattomille rahalahjoja punaisissa paketeissa. Myös ilotulitteet, lohikäärmetanssit ja rahapelaaminen kuuluvat kiinalaiseen uudenvuoden viettoon, ja punaisia kirjekuoria jaellaan.


title: Kiinalainen uusivuosi

text: Kiinalaista uuttavuotta vietetään kiinalaisen kuukalenterin mukaan. Kiinalainen uusivuosi alkaa tammikuun lopussa tai helmikuun aikana.


title: Kinga

text:
Kinga on pohjoismaalainen kaulakoru entisajoilta, joka on norjaksi "Haengersmykker". Kinga-koruja käyttivät naiset siinä kuin miehetkin. Kingoja on löydetty muinaisista haudoista satunnaisista paikoista Islannista.
Kinga-korut olivat entisaikoihin yleisiä Skandinaviassa. Kingoja voi olla erilaisia, yleensä ne ovat symmetrisiä ja pyöreänmuotoisia.
Korulle ei ole löydetty varsinaista merkitystä, mutta tutkijat ovat epäilleet sen viittaavan entisaikojen kuninkaisiin.


title: Pyhä Kinga

text: Pyhä Kinga(5. maaliskuuta 1224 – 24. heinäkuuta 1292) (Cunegunda) oli Unkarin kuningas Béla IV:n tytär ja unkarilaisen pyhän Elisabetin veljentytär. Hän nai Puolan kuningas Boleslaus V:n kuudentoista ikäisenä. Miehensä kuoleman jälkeen 1279 Kinga meni nunnaksi fransiskaaniluostariin. Hän perusti monia kirkkoja ja luostareita ja maksoi lunnaita turkkilaisten vangitsemista kristityistä.


title: Pyhä Kinga

text: Kingasta tuli autuas 1690 ja puolalainen paavi Johannes Paavali II kanonisoi hänet pyhimykseksi 1999. Pyhä Kinga on suolankaivajien suojeluspyhimys.


title: Pyhä Kinga

text: Wieliczkan historiallinen suolakaivos, jossa Kingan sanotaan tehneen ihmeitä on UNESCO:n maailmanperintöluettelossa. Kaivoksessa on suolankaivajien tekemiä suolaveistoksia.


title: Käyrätorvi

text: Käyrätorvi on vaskipuhaltimiin kuuluva soitin.


title: Käyrätorvi

text: Käyrätorvi on kehittynyt varhaisista metsästystorvista. Torven putkiston pituus on 3–5 metriä. Luonnontorven viritystä vaihdettiin lisäämällä ja poistamalla eri pituisia putkia, mutta nykyaikaisessa torvessa sama tehdään venttiilien avulla. Torven pituutta lyhentämällä viritys nousee, ja pidentämällä viritys saadaan matalammaksi. Myös ansatsi eli huuliote vaikuttaa äänen korkeuteen. Nykyään putket täytyy irrottaa vain vesihöyrystä tiivistyneen veden poistamiseksi.


title: Käyrätorvi

text: Käyrätorvea soitetaan siten, että venttiilejä säädetään vasemmalla kädellä ja oikea käsi työnnetään kevyesti kellon sisään, muutoin käyrätorvesta soitetut äänet saattavat olla epästabiileja. Ääni muodostetaan huulilla ”pärisyttämällä”, mutta torvi vahvistaa ääntä ja tekee siitä vakaamman. Myös äänien löytäminen on helpompaa soittimen kanssa kuin ilman sitä. Käyrätorvessa on 3 tai tavallisesti 4 sylinteriventtiiliä, kuten trumpetissakin. Trumpetissa kuitenkin käytetään yleisimmin pumppuventtiileitä. Tuplatorvissa on myös neljäs venttiili, jolla saadaan normaalisti f-viritteinen torvi b-viritteiseksi. Käyrätorvesta pidellään kiinni siten, että vasen käsi pitelee soitinta pikkusormella venttiilien alapuolelta. Oikea käsi on kelloon työnnettynä, mutta ei sen sisällä, ääntä tukkivasti. Käyrätorvi on melko painava soitin pienimmille, koska sitä on pideltävä kiinni käsien varassa. Nuoremmille soittajille on myös pienempiä torvia, joita voi soittaa istualtaan torvi polven varassa. On valmistettu myös tankoja, joilla soitin tuetaan suoraan lattiaan.


title: Pahoinpitely

text: Pahoinpitely on henkilön toiseen kohdistama väkivallanteko. Usein pahoinpitely ilmenee nyrkiniskuina, potkuina tai puukotuksina, mutta pahoinpitelyksi voidaan määritellä myös vaikkapa se, että HIV-positiivinen harrastaa suojaamatonta seksiä kertomatta tartunnastaan. Pahoinpitely on paljon fyysistä väkivaltaa laajempi käsite. Pahoinpitelyä voi olla esimerkiksi kemiallinen väkivalta, vaikkapa lapsen humalluttaminen alkoholilla (esimerkiksi olutta tarjoamalla) tai hiljentäminen lääkeaineilla niin, että lapsi joutuu tiedottomaan tilaan. Myös koulu- tai työpaikkakiusaaminen ja henkinen väkivalta voi täyttää pahoinpitelyn tunnusmerkistön.


title: Pahoinpitely

text: Suomessa pahoinpitely on yleinen rikoksen muoto. Tilastokeskuksen mukaan vuosina 2005–2013 Suomessa tuli poliisin tietoon vuosittain noin 30 500–40 200 pahoinpitelyä. Kolmasosa suomalaisissa vankiloissa olevista vangeista on tuomittu väkivaltarikoksesta.


title: Pahoinpitely

text: Pahoinpitelyn eri törkeysasteet ja niiden seuraamukset on Suomen rikoslaissa kuvattu seuraavasti:


title: Pahoinpitely

text: "”5 § Pahoinpitely"


title: Pahoinpitely

text: ""6 § Törkeä pahoinpitely"


title: Pahoinpitely

text: ""7 § Lievä pahoinpitely"


title: Pahoinpitely

text: Normaalimuotoinen ja törkeä pahoinpitely ovat aina virallisen syytteen alaisia rikoksia eli virallisen syyttäjän tulee nostaa syyte vaikkei asianomistaja tahtoisikaan. Lievä pahoinpitely on lähtökohtaisesti asianomistajarikos eli syytteen nostaminen edellyttää asianomistajan pyyntöä. Lieväkin pahoinpitely on virallisen syytteen alainen rikos, jos se kohdistuu 1) alle 18-vuotiaaseen henkilöön, 2) tekijän aviopuolisoon tai entiseen aviopuolisoon, sisarukseen tai sukulaiseen suoraan ylenevässä tai alenevassa polvessa taikka henkilöön, joka asuu tai on asunut tekijän kanssa yhteistaloudessa tai on tai on ollut muuten näihin rinnastettavan henkilökohtaisen suhteen takia hänelle läheinen taikka 3) työtehtävää suorittavaan henkilöön, kun rikoksentekijä ei kuulu työpaikan henkilöstöön.


title: Pahoinpitely

text: Ennen vuotta 2011 lievä pahoinpitely oli virallisen syytteen alainen rikos vain, jos teko kohdistui alle 15-vuotiaaseen lapseen. Ennen syyskuuta 1995 myös yksityisellä paikalla tapahtuva normaalimuotoinen pahoinpitely oli asianomistajarikos.


title: Pahoinpitely

text:
Vuosina 2009–2012 Suomen käräjäoikeuksissa ratkaistiin vuosittain 6 963–7 605 asiaa, joissa pääsyyteenä (törkeimpänä rikoksena) oli pahoinpitely, 701–781 tapausta, joissa pääsyytteenä oli törkeä pahoinpitely ja 201–415 tapausta, joissa pääsyytteenä oli lievä pahoinpitely. Pahoinpitelysyytteistä tuomittiin 6 132–6 683 tapausta, törkeistä pahoinpitelyistä 595–673 tapausta ja lievistä pahoinpitelyistä 152–340 tapausta.
Vuonna 2002 tuomittiin pahoinpitelyitä yksittäisrikoksina 5 299 henkilöä. Sukupuolisesti tarkastellen pahoinpitelyt ovat pääosin miesten tekemää ja tyypillisimmin toisiin miehiin kohdistuvaa rikollisuutta. Alkoholi liittyy pahoinpitelyihin, kuten se liittyy muuhunkin väkivaltaan, melko voimakkaasti. Melko usein sekä tekijä että usein myös uhri ovat olleet rikoksen tekohetkellä humalassa. Noin joka kuudes pahoinpitelijä on nainen, joskin naisten osuus on viime vuosina ollut kasvussa. Kaikissa pahoinpitelyrikoksissa naisten osuus syyllisiksi epäillyistä kasvoi seitsemästä 15 prosenttiin vuosina 1985–2004.


title: Pahoinpitely

text: Kuitenkin jos tarkastellaan ns. lähisuhdeväkivaltaa kuva muodostuu osin toisennäköiseksi, esimerkiksi pahoinpitelyrikosten osalta paljon julkisuudella käsitellyn perheväkivallan osalta on Tilastokeskus selvittänyt läheissuhdeväkivaltaa vuodelta 1998. Selvityksen mukaan 2/3 ilmi tulleesta läheissuhdeväkivallasta tapahtuu parisuhteessa. Parisuhteessa tapahtuneista poliisin kirjaamista tapauksista törkeän pahoinpitelyn luokassa 63 prosentissa tapauksista mies pahoinpiteli naista ja nainen 38 prosentissa miestä. Naisten osuus syyllisiksi epäillyistä oli kaikissa pahoipitelyissä esimerkiksi vuonna 2004 lievissä pahoinpitelyissä hieman alle 17 %, törkeistä pahoinpitelyistä 15% ja pahoinpitelyistä noin 12 %.


title: Pahoinpitely

text: Suomessa pahoinpitelyjen määrä on ollut kasvussa. Vuosien 1990 ja 2005 välillä kasvua on ollut 32 %. esimerkiksi vuonna 2005 Yhdysvalloissa tehtiin 469 väkivaltarikosta 100 000 asukasta kohden – Suomessa vastaava luku oli noin 585. Euroopan unionin 2005 julkaiseman kyselytutkimuksen mukaan suomalaiset kohtaavat väkivalta EU:n keskiarvoa harvemmin


title: Pahoinpitely

text: Suomessa poliisitilastojen mukaan 6 450 lasta joutui pahoinpitelyrikoksen uhriksi vuonna 2016, viidennes pahoinpidellyistä oli siis alaikäisiä. Uhreista 64 % oli poikia ja 36 % tyttöjä. Kaikkia pahoinpitelyitä ei suinkaan ilmoiteta poliisille mutta ehkä aiempaa suurempi osa.


title: Pahoinpitely

text: Heikoimmin tutkittuja ja selvitettyjä pahoinpitelyrikollisuuden lajeja ovat lapsiin kohdistuvat pahoinpitelyt. Lapsiin kohdistuvan pahoinpitelyrikollisuuden ja perheväkivallan osalta tilastointi on Suomessa ollut erittäin heikkotasoista joskin asiaan on viime aikoina kiinnitetty kasvavaa huomiota. Lapsiin kohdistuvien pahoinpitelyjen osalta ei ole kuitenkaan käytettävissä kunnollisia tilastoja (ks. lapsen kaltoinkohtelu).


title: Pahoinpitely

text:
Lievästä pahoinpitelystä tuomitaan yleensä 5–20 päiväsakkoa, keskimäärin noin 15 päiväsakkoa. Tämä tieto on vuodelta 1999.
Lieviä pahoinpitelytapauksia saatetaan myös yrittää ratkaista sovittelumenettelyllä.


title: Pahoinpitely

text: Vuoden 2002 tilastotietojen valossa pahoinpitelyitä yksittäisrikoksina tuomituista 5 299 henkilöstä 3 903 (74 prosenttia) sai sakkotuomion, 954 (18 prosenttia) ehdollista, 194 (4 prosenttia) yhdyskuntapalvelua ja 248 (5 prosenttia) ehdotonta. Päiväsakkojen keskilukumäärä oli 35, ehdollisten keskipituus 2,7 kuukautta ja ehdottomien keskipituus 3,4 kuukautta.


title: Pahoinpitely

text: Törkeästä pahoinpitelystä tuomittiin yksittäisrikoksena vuonna 2002 288 henkilöä. Ehdollista tuomittiin 177 tapauksessa (62 prosenttia), yhdyskuntapalvelua 6 (2 prosenttia) ja ehdotonta 105 (37 prosenttia). Ehdollisten keskipituus oli 12,5 kuukautta ja ehdottomien 18,1 kuukautta.


title: Pahoinpitely

text: Helsingin yliopiston psykologian laitoksen vuonna 2007 tekemässä kyselytutkimuksessa, jossa väkivaltarikoksesta tuomittujen ja sittemmin vankilasta vapautuneiden uusintarikollisuutta seurattiin yhden vuoden ajan, saatiin tutkimukseen osallistuneiden yhdeksänkymmenen rikoksesta tuomitun henkilön osalta selville, että pahoinpitelytuomiosta vapautuneista 69 % syyllistyi johonkin uuteen rikokseen yhden vuoden aikana siitä, kun he vapautuivat vankilasta. Uuden rikoksen tehneistä pahoinpitelijöistä 38 % syyllistyi uuteen pahoinpitelyyn. Tästä saatiin selville, että tutkimukseen osallistuneilla pahoinpitelijöillä vaikutti olevan korkea riski uusia väkivaltainen rikoksensa.


title: Pahoinpitely

text: Rikoksia uusivat väkivaltarikolliset ovat persoonallisuudeltaan vähemmän avoimia uusille kokemuksille ja omille tunteilleen, heillä on heikommat vuorovaikutustaidot ja ovat piittaamattomampia muihin ihmisiin, kuin ne väkivaltarikolliset, jotka eivät tee enää vapauduttuaan rikoksia. Rikoksenuusijoilla on enemmän suuttumuksen kokemuksia ja enemmän vaikeuksia hallita suuttumusta ja impulsiivisuutta. Rikoksen uusijoilla on myös useammin psykopaattisia piirteitä, erityisen usein tunnekylmyyttä ja manipulatiivisuutta. Ei-uusijat kohdensivat myös syyn tehdystä väkivaltarikoksesta useammin itseensä ja kokivat enemmän syyllisyyttä teostaan kuin uusijat.


title: David Beckham

text: David Robert Joseph Beckham, OBE (s. 2. toukokuuta 1975 Lontoo, Englanti, Britannia) on englantilainen entinen jalkapalloilija ja kuusinkertainen valioliigamestari. Hän edusti ammattilaisuransa aikana Manchester Unitedia, Preston North End FC:tä, Real Madridia, Milania, Los Angeles Galaxya sekä Paris Saint-Germainia ja oli Englannin maajoukkueen kapteeni. Keskikentän oikealla laidalla pelaava Beckham tunnetaan tarkoista vapaapotkuistaan ja keskityksistään.


title: David Beckham

text: Urheilullisten ansioidensa lisäksi Beckham tunnetaan avioliitostaan Spice Girls -laulaja Victoria Beckhamin (o.s. Adams) kanssa. Hän on työskennellyt urheilu-uransa jälkeen valokuva- ja mainosmallina. Beckham on myös suunnitellut omaa nimeään kantavan partavesi- ja deodoranttimalliston, sekä ollut mukana kehittämässä vaimonsa kanssa muun muassa miesten alusvaate- ja uimahousumallistoa.


title: David Beckham

text: Beckham syntyi Leytonstonessa Lontoossa. Juniorina hän edusti Ridgeway Roversia, Tottenham Hotspuria ja Brimsdown Roversia, joista jälkimmäisessä pelatessaan hänet valittiin vuoden alle 15-vuotiaaksi pelaajaksi vuonna 1990. Heinäkuussa 1991 hän teki sopimuksen Manchester Unitedin kanssa, joka oli hänen vanhempiensa suosikkiseura.


title: David Beckham

text: Manchester Unitedin nuorten joukkueen kanssa Beckham voitti nuorten FA Cupin vuonna 1992.


title: David Beckham

text: Ensiesiintymisensä seuran edustusjoukkueessa hän teki kaudella 1992–1993 Liigacupin ottelussa Brighton & Hove Albionia vastaan. Kaudella 1994–1995 hän kävi hankkimassa edustusjoukkuekokemusta muutaman ottelun verran silloisessa 3. divisioonassa pelanneessa Preston North Endissä, ja pian lainan päättymisen jälkeen hän debytoi Valioliigassa ottelussa Leeds Unitedia vastaan. Seuraavan kahdeksan kauden ajan hän pelasi Manchester Unitedissa menestyksekkäästi ja voitti joukkueen kanssa muun muassa kuusi Valioliigan mestaruutta, kaksi FA Cupia ja Mestarien liigan. Hän oli tärkeä osa joukkuetta, joka voitti Englannissa ainutlaatuisen triplamestaruuden kaudella 1998–1999.


title: David Beckham

text: Britannian yleisradioyhtiö BBC valitsi Beckhamin vuoden urheilijaksi vuonna 2001. Kansainvälisen jalkapalloliiton vuoden pelaaja -äänestyksessä hän on sijoittunut toiseksi vuosina 1999 ja 2001. Euroopan jalkapalloliitto valitsi hänet kaudella 1998–1999 sekä kauden keskikenttäpelaajaksi että kauden pelaajaksi.


title: David Beckham

text: Menestyksestä huolimatta Beckhamin välit Manchester Unitedin managerin Alex Fergusonin kanssa alkoivat heiketä 2000-luvun vaihteessa, mikä johti lopulta kaksikon välirikkoon ja Beckhamin myymiseen pois seurasta heinäkuussa 2003. Espanjalainen Real Madrid osti hänet noin 35 miljoonalla eurolla ja teki hänen kanssaan neljän vuoden sopimuksen. Beckhamin Manchester Unitedissa vuodesta 1997 lähtien käyttämä pelinumero 7 oli Real Madridissa varattu kapteeni Raúlille, joten Beckham vaihtoi numerokseen 23, jota hänen ihannoimansa koripalloilija Michael Jordan oli käyttänyt.


title: David Beckham

text: Real Madridissa Beckham voitti heti siirryttyään Espanjan supercupin, mutta se jäi menestykseen tottuneen seuran ainoaksi saavutukseksi hänen ensimmäisellä kolmella kaudellaan. Tammikuussa 2007 uutisoitiin Beckhamin siirtyvän kauden 2006–2007 jälkeen Real Madridista Yhdysvaltain MLS-liigan Los Angeles Galaxyyn. Seuran kanssa tekemänsä viisivuotisen sopimuksen arvoksi arvioitiin 250 miljoonaa dollaria. Siirtouutisen jälkeen Real Madridin valmentaja Fabio Capello ilmoitti, että Beckham ei tule enää loppukauden aikana kuulumaan joukkueen pelaavaan kokoonpanoon, mutta perui myöhemmin päätöksensä. Beckham nousikin yhdeksi joukkueen hahmoista, kun se ratkaisi lopulta kauden viimeiseen otteluun venyneen Primera Divisiónin mestaruustaistelun hyväkseen.


title: David Beckham

text: Beckham esiteltiin Los Angeles Galaxyn pelaajana 13. heinäkuuta 2007, ja debyyttinsä hän teki 21. heinäkuuta 2007 ystävyysottelussa Chelseaa vastaan. Ensimmäisellä kaudellaan Los Angeles Galaxyssä Beckham pelasi loukkaantumisten vuoksi vain vähän, mutta kaudella 2008 hän oli avauskokoonpanossa 25 sarjaottelussa. Joukkue jäi sarjan pudotuspelien ulkopuolelle molemmilla kausilla. MLS:n ja Meksikon Primera Divisiónin yhteisessä SuperLigassa joukkue sijoittui toiseksi vuonna 2007.


title: David Beckham

text: MLS-kauden 2009 alkupuolisko jäi Beckhamilta väliin hänen pelattua lainasopimuksella italialaisessa Milanissa. Hän palasi Galaxyn pelaavaan kokoonpanoon heinäkuussa 2009 ja sai paluuottelussaan seuran kotistadionille Home Depot Centerille vihaisen vastaanoton kannattajilta. Beckham oli loppukauden 13 MLS-ottelusta avauskokoonpanossa 11:ssä, minä aikana Galaxy nousi läntisen konferenssin kolmannelta sijalta ensimmäiseksi ja pääsi pudotuspeleihin. Pudotuspeleissä hän pelasi joukkueen kaikissa neljässä ottelussa, kun se eteni MLS Cup -loppuotteluun asti, missä Real Salt Lake oli kuitenkin parempi rangaistuspotkukilpailun jälkeen.


title: David Beckham

text: Tammikuussa 2009 Beckham siirtyi lainasopimuksella Serie A:n Milaniin ylläpitääkseen pelikuntoaan ja siten pysyäkseen mukana Englannin maajoukkueessa MLS:n sarjatauon aikana. Alun perin sopimus ulottui vain maaliskuuhun, jolloin MLS-kausi alkoi, mutta hyvin sujuneiden otteluiden jälkeen sekä Beckham että Milan halusivat jatkoa ja lopulta lainaa pidennettiin kesäkuuhun asti. Kevään aikana Beckham pelasi kaikkiaan 18 Serie A:n ottelussa ja osallistui Milanin kanssa myös UEFA Cupiin.


title: David Beckham

text: Beckham palasi Milaniin uudella lainasopimuksella tammikuussa 2010.


title: David Beckham

text: Beckham loukkasi akillesjänteensä Serie A -ottelussa Chievoa vastaan 14. maaliskuuta 2010. Suomalainen urheilukirurgi ja ortopedi Sakari Orava operoi akillesjänteen 15. maaliskuuta Turussa. Orava kertoi Ilta-Sanomille, että repeämä oli keskellä akillesjännettä. Ilta-Sanomat julkaisi operaatiosta myös uutisgrafiikan.


title: David Beckham

text:
31. tammikuuta 2013 Beckham siirtyi Ranskan pääsarjassa pelaavaan Paris Saint-Germainiin puolivuotisella sopimuksella.
Beckham debytoi PSG:n riveissä 24.2.2013 päästessään kentälle ottelun 76:llä minuutilla ottelussa Marseillea vastaan.
Beckham pelasi PSG:ssä yhteensä 13 ottelun verran. 16.5.2013 ilmoitti Beckham lopettavansa menestyksekkään uransa.
Beckham pelasi uransa tähän asti viimeisen ottelunsa Parc des Princes -stadionilla ottelussa jossa kohtasivat PSG ja Stade Brest. Ottelun jälkeen pariisilainen yleisö antoi legendalle aplodit seisaltaan. Beckham johti lopulta PSG:n Ranskan pääsarja Ligue 1:n mestaruuteen. Tämä jäi legendan viimeiseksi kaudeksi maailman huipulla.


title: David Beckham

text: Englannin maajoukkueessa Beckham pelasi ensimmäisen kerran 1. syyskuuta 1996 MM-karsintaottelussa Moldovaa vastaan. Hän on edustanut maataan vuosien 1998, 2002 ja 2006 MM-kilpailuissa sekä vuosien 2000 ja 2004 EM-kilpailuissa.


title: David Beckham

text: Beckham toimi maajoukkueen kapteenina ensimmäisen kerran vuonna 2000 Italiaa vastaan. Hän luopui tehtävästä Englannin pudottua vuoden 2008 EM-kilpailuista. Elokuussa 2006 Englannin päävalmentajana aloittanut Steve McClaren ei valinnut Beckhamia maajoukkueeseen lähes vuoteen, mutta sittemmin hän on palannut maajoukkuetehtäviin sekä McClarenin että tämän seuraajan Fabio Capellon alaisuudessa.


title: David Beckham

text: 28. maaliskuuta 2009 Beckham pelasi Slovakiaa vastaan uransa 109. maaottelun, minkä myötä hänestä tuli Englannin maajoukkueen historian eniten otteluita pelannut kenttäpelaaja. Hänen edelleen otteluiden määrässä jäi tuolloin vain maalivahti Peter Shilton (125). Kaikkiaan Beckham pelasi 115 maaottelua ja teki niissä 17 maalia. Englannin kenttäpelaajista hänen maaottelumääränsä ohitti ensimmäisenä Wayne Rooney vuonna 2016.


title: David Beckham

text: Beckham ja hänen vaimonsa Victoria (o.s. Adams) vihittiin Luttrellstownin linnassa Irlannissa 4. heinäkuuta 1999. Heillä on neljä lasta, Brooklyn Joseph (s. 4. maaliskuuta 1999), Romeo James (s. 1. syyskuuta 2002), Cruz David (s. 20. helmikuuta 2005) ja Harper Seven (s. 10. heinäkuuta 2011).


title: David Beckham

text: Kesällä 2009 ilmestyi Grant Wahl’n kirjoittama englanninkielinen teos "The Beckham Experiment", joka valottaa Beckhamin uraa Yhdysvalloissa. Beckhamista on kirjoitettu aiemminkin useita teoksia, joista suomeksi ovat ilmestyneet "David Beckham" ja "David Beckham – kruununjalokivi kaupan".


title: Brian De Palma

text: Brian Russell De Palma (s. 11. syyskuuta 1940 Newark, New Jersey) on yhdysvaltalainen elokuvaohjaaja.


title: Brian De Palma

text: De Palma aloitti uransa nuorena amatöörien lyhytelokuvilla Colombian yliopistossa. Hän sai stipendin, jonka turvin syntyi ensimmäinen kokopitkä elokuva; se kuvattiin vuosina 1962–1964, mutta sai ensi-iltansa vasta 1969. Vuonna 1968 de Palman elokuvia pääsi jo elokuvateatterilevitykseen. Varhaisvaiheen elokuvissa esiintyi Robert De Niro.


title: Brian De Palma

text: Vuonna 1976 De Palma ohjasi Stephen Kingin romaaniin pohjautuvan "Carrie"-kauhuelokuvan.


title: Brian De Palma

text: Melko pian De Palma alettiin tuntea Alfred Hitchcockin ohjaustyylin seuraajana. Hän onkin tunnustautunut Hitchcockin ihailijaksi ja pitää tätä esikuvanaan. De Palma on ennen muuta jännityselokuvan ohjaaja, ja nimenomaan niissä Alfred Hitchcockin vaikutukset näkyvätkin. "Tappava tunnustus" (1980) lainaa paljon "Psykoa", ja "Kuolema tulee kahdesti" (1984) on yhdistelmä "Takaikkunaa" ja "Vertigoa".


title: Brian De Palma

text: Hitchcockin lisäksi italialaisen Michelangelo Antonionin arvoituksellinen draama "Blow Up – erään suudelman jälkeen" inspiroi De Palmaa trilleriin "Blow Out – viimeinen todistaja" (1981). Myös trillerissä "Kahdet kasvot" (1992) näkyy suoria viitteitä "Psykoon". De Palma muistetaan myös rikoselokuvien "Arpinaaman" (1983) uudelleenfilmatisoinnista sekä "Lahjomattomien" (1987) ohjaajana. "Lahjomattomat" oli ehdolla neljään Oscar-palkintoon, joista se sai yhden, kun Sean Connery palkittiin parhaasta miessivuosasta. 1960-luvun tv-sarjan "Vaarallinen tehtävä" pohjalta De Palma teki kokoillan elokuvan vuonna 1996.


title: Brian De Palma

text: Vuonna 1986 De Palma ohjasi komedian "Wise Guys", mutta se sai huonot arvostelut. Vietnam-draamaa "Sodan arvet" (1989) pidetään taas yhtenä parhaimmista Vietnam-kuvauksista. Elokuvallaan "Femme Fatale" (2002) De Palma ikään kuin palasi 20 vuotta taaksepäin, Hitchcock-tyyppisten trillereiden pariin.


title: Brian De Palma

text: Vuonna 2006 ensi-iltansa saanut "Musta dahlia" sai kriitikoilta kehnot arvostelut, eikä sen menestyskään ollut hyvä. Palman ohjausta kuvailtiin kuivaksi ja innottomaksi.


title: Brian De Palma

text: Vuoden 2007 elokuva "Redacted", joka kertoo Irakin sodasta, sai kriitikoiden kehut mutta suuri yleisö ei löytänyt sitä.


title: Brian De Palma

text: Aikoinaan De Palmaa pidettiin lupaavana nuorena ohjaajana, mutta myöhempinä vuosina hänen on sanottu jatkuvasti jäävän valtaisien odotusten alle.


title: Brian De Palma

text: Brian De Palma nauttii tekniikan käytöstä, lähinnä kuvauksen ja leikkauksen tyylittelystä. Tietokoneella tuotettuja erikoistehosteita hän käyttää yleensä varoen, mutta kerran hän omistautui niille: tieteiselokuva "Operaatio Mars" (2000) oli silkkaa erikoistehostetta.


title: Brian De Palma

text: Yksi De Palman erikoispiirre on nuorten, melko tuntemattomien tai juuri pinnalle päässeiden näyttelijöiden kokeilu elokuvissaan. Esimerkiksi John Travolta oli juuri päässyt "Saturday Night Feverin" huumasta, kun hänet kiinnitettiin "Blow Outiin". Melko tuntematon nuori näyttelijä Carla Gugino valittiin "Snake Eyesin" (1998) naispääosaan, kuten myös Rebecca Romijn-Stamos "Femme Fatalen" pääosaan.


title: Brian De Palma

text: De Palma on ollut naimisissa kolmesti. Ensimmäinen avioliitto näyttelijä Nancy Allenin kanssa kesti 1979–1984. Tuottaja Gale Anne Hurdin kanssa De Palma avioitui 1991 ja heille syntyi yksi tytär, mutta pari erosi myöhemmin. Kolmannen liittonsa De Palma solmi lokakuussa 1995 näyttelijä Darnell Gregorio-De Palman kanssa. Hänen kanssaan De Palma sai toisen tyttärensä. Pari erosi huhtikuussa 1997.


title: Sveitsin lippu

text: Sveitsin lippu ja vaakuna ovat Sveitsin valtiolliset tunnukset. Ne perustuvat Schwyzin kantonin lippuun, jonka värit ja muoto ovat peräisin Rooman valtakunnasta.


title: Sveitsin lippu

text: Sveitsin lippu on Sveitsin valtion käyttämä virallinen lippu, joka koostuu kahdesta osasta:


title: Sveitsin lippu

text: Lippu sai alkunsa, kun sveitsiläiset armeijat vaadittiin saada saman lipun alle ja vaatimus toteutettiin vuonna 1339. Sen asema vakiintui vähitellen, vaikka kantonit käyttivätkin omia perinteisiä lippujaan hyvin pitkään. Vuonna 1848 se otettiin virallisesti käyttöön ja vuonna 1889 siihen tehtiin pieniä muutoksia.


title: Sveitsin lippu

text: Sveitsin kauppa-alukset käyttävät lipusta muotoon 2 : 3 sovitettua versiota.


title: Sveitsin lippu

text: Punainen Risti käyttää tunnuksenaan Sveitsin lipun käänteisversiota, punaista ristiä valkoisella pohjalla, jonka Punaisen Ristin sveitsiläinen perustaja Henri Dunant valitsi.


title: Sveitsin lippu

text: Sveitsin vaakuna on symboleiltaan samanlainen lipun kanssa. Kilven muotoa ei ole laissa määritelty, ja jopa virallisissa yhteyksissä käytetäänkin useita muunnelmia.


title: Maumoon Abdul Gayoom

text: Maumoon Abdul Gayoom (s. 29. joulukuuta 1937) toimi Malediivien presidenttinä vuosina 1978–2008. Hänen edeltäjänsä oli Ibrahim Nasir. Hänet valittiin kuudennelle viisivuotiskaudelle lokakuussa 2003, jolloin hän sai 90,28 % äänistä. Hän oli valitsijamiesten valitsema ainoa ehdokas ja kansalaisilla oli käytettävissään ainoastaan kyllä tai ei -ääni.


title: Maumoon Abdul Gayoom

text: Gayoomin vastustajat kritisoivat häntä autoritaarisesta hallinnosta ja diktatuurista, mutta monien malediivilaisten mielestä maan kehitys viimeisten vuosikymmenten aikana ei olisi ollut mahdollista ilman Gayoomia. Amnesty International on raportoinut vuonna 2003 maassa tapahtuneista ihmisoikeusrikkomuksista. Syyskuussa 2003 maassa puhkesi hallituksenvastainen kapina.


title: Maumoon Abdul Gayoom

text: Gayoom oli myös maan puolustus- ja valtiovarainministeri pitkään, mutta luopui näistä viroista 1. syyskuuta 2004. Hänellä on neljä lasta.


title: Maumoon Abdul Gayoom

text: Vuonna 2008 Malediiveilla järjestettiin ensimmäisen kerran demokraattiset presidentinvaalit, joissa vastakkain olivat Gayoom ja entinen mielipidevanki Mohamed Nasheed. Vaalien ensimmäinen kierros pidettiin 8. lokakuuta 2008. Gayoom sai tuolloin 41 prosenttia äänistä Nasheedin jäädessä 25 prosenttiin. Vaalien toisella kierroksella 28. lokakuuta Gayoom sai kuitenkin vain 46 prosenttia äänistä häviten täten oppositiojohtaja Nasheedille.


title: Apotti

text: Apotti on useissa katolisissa veljeskunnissa munkkiluostarin johtajasta käytetty nimitys. Apotti oli alkuaan kenestä tahansa arvostetusta munkista käytetty kunnianimitys. Apotti tulee heprean sanasta "ab" ’isä’.


title: Apotti

text: Ortodoksisessa kirkossa apottia vastaava nimitys on igumeeni ja naisluostarin johtajasta puhuttaessa igumenia.


title: Auvergne

text: Auvergne [ovɛʁɲ] oli Ranskan alue Ranskan keskiylängöllä. Sen keskusta on Clermont-Ferrandin kaupunki. Alueella asuu 1,3 miljoonaa ihmistä, joista kolmannes asuu Clermont-Ferrandin suurkaupunkialueella. Vuoden 2016 hallintouudistukseta Auvergnen hallinnollinen alue lakkautettiin ja siitä tuli osa Auvergne-Rhône-Alpesin hallintoaluetta.


title: Auvergne

text: Auvergne on myös Ranskan historiallinen maakunta, joka on saanut nimensä alueella asuvan kelttikansan, arvernien, mukaan. Auvergne on vanhaa tuliperäistä aluetta, jonka vuoret ovat sammuneita tulivuoria. Alueella on kivennäisvesilähteitä ja niiden ympärillä kylpylöitä (muun muassa Vichy sijaitsee Auvergnessa).


title: Donald Knuth

text: Donald Ervin Knuth (s. 10. tammikuuta 1938, Milwaukee) on tietojenkäsittelyteoreetikko ja emeritusprofessori Stanfordin yliopistolla. Knuth tunnetaan kirjastaan "The Art of Computer Programming", joka on yksi algoritmiikan perusteoksista ja nimetty kahdentoista vuosisadan parhaan monografian joukkoon. Knuthia pidetään yhtenä algoritmianalyysin pääkehittäjistä. Hän on myös luonut TeX-julkaisujärjestelmän ja sen yhteydessä käytettävän METAFONT-kirjasinjärjestelmän, ja luonut useita kirjasinlajeja, kuten TeX:n oletuskirjasinlajin nimeltä Computer Modern. Knuth julkaisi Knuthin ylänuolinotaation vuonna 1976.


title: Donald Knuth

text: Knuth suoritti alemman korkeakoulututkinnon matematiikasta "Case Institute of Technologyssa" ja tohtorin arvon California Institute of Technologyssa vuonna 1963. Vuonna 1968 hän sai Stanfordin yliopiston professuurin. Knuth voitti ensimmäisen "Grace Murray Hopper" -palkinnon 1971. Hän on saanut myös lukuisia muita tunnustuksia kuten "Turing"-palkinnon, Yhdysvaltain "National Medal of Science" -palkinnon, "IEEE John von Neumann" -mitalin ja "Kioto"-palkinnon. Hän on myös Ranskan tiedeakatemian ja Royal Societyn jäsen.


title: Donald Knuth

text: Knuth jäi eläkkeelle opetuksesta 1992 kirjoittaakseen kirjasarjan "The Art of Computer Programming" loppuun. Kolme osaa sarjasta on julkaistu ja Knuth julkaisee osia seuraavasta osasta web-sivuillaan. Tunnustuksena saavutuksistaan Knuth nimettiin 1990 ainutkertaisella arvonimellä "Professor of the Art of Computer Programming", joka on sittemmin muutettu ohjelmointitaidon emeritusprofessuuriksi.


title: Donald Knuth

text: Knuth tunnetaan myös nörttihuumoristaan. Hänen kirjoituksensa on julkaistu "MAD"-lehden kesäkuun 1957 numerossa. Knuth maksaa 2,56 dollarin palkkion kirjoistaan löytyvistä virheistä (koska 256 senttiä on yksi heksadesimaalidollari). Hänen ohjelmiensa TeXin ja METAFONTin versionumerot lähestyvät rajattomasti lukuja π ja e. Hän lopetti sähköpostin käytön 1990 saatuaan siitä tarpeekseen.


title: Edsger Dijkstra

text: Edsger Wybe Dijkstra ([], 11. toukokuuta 1930 Rotterdam, Alankomaat – 6. elokuuta 2002 Nuenen, Alankomaat) oli hollantilainen tietojenkäsittelyteoreetikko.


title: Edsger Dijkstra

text: Dijkstra opiskeli teoreettista fysiikkaa Leidenin yliopistossa. Hän työskenteli tutkijana Burroughs Corporationissa 1970-luvun alussa. Hän työskenteli Eindhovenin teknillisessä yliopistossa Alankomaissa ja vuodesta 1984 Texasin yliopistossa Austinissa Yhdysvalloissa. Dijkstra jäi eläkkeelle vuoden 1999 marraskuussa.


title: Edsger Dijkstra

text: Hänen tunnetuin saavutuksensa lienee Dijkstran algoritmina tunnettu graafialgoritmi. Dijkstra käytti myös ensimmäistä kertaa esimerkkiä ”aterioivista filosofeista” esimerkkinä synkronoimisongelmasta vuonna 1965. Vuonna 1968 hän johti ryhmää, joka toteutti THE-moniajokäyttöjärjestelmän. Turing-palkinnon hän sai 1972.


title: Edsger Dijkstra

text: Dijkstra oli mukana ryhmässä, joka toteutti ensimmäisen ALGOL 60 -kääntäjän. Hänen kantansa GOTO-käskystä on sittemmin muodostunut klassikoksi, tosin sen otsikon "”Go To Statement Considered Harmful”" keksi Niklaus Wirth. 1970-luvulta lähtien Dijkstran tutkimus keskittyi ohjelmien formaaliin verifiointiin, ohjelman oikeellisuuden todentamiseen formaaleilla menetelmillä.


title: Edsger Dijkstra

text: Dijkstra kuoli syöpään 6. elokuuta 2002 pitkällisen sairauden jälkeen.


title: Mika Kaurismäki

text: Mika Juhani Kaurismäki (s. 21. syyskuuta 1955 Orimattila) on suomalainen elokuvaohjaaja.


title: Mika Kaurismäki

text: Viimeisen parinkymmenen vuoden aikana Mika Kaurismäki on ohjannut lähinnä kansainvälisiä tuotantoja kuten "LA Without a Map" (1998). Mika Kaurismäen tärkeimmät elokuvat Suomessa ovat "Arvottomat" (1982), "Rosso" (1985) ja "Zombie ja Kummitusjuna" (1991). Kansainvälisesti huomattavimpia ovat "Helsinki-Napoli – All Night Long" (1987), "Amazon" (1990) ja musiikkidokumentti "Moro No Brasil" (2002).


title: Mika Kaurismäki

text: Mika Kaurismäki on asunut Brasiliassa 1990-luvun alusta saakka ja tehnyt useita Brasilia-aiheisia elokuvia, kuten "Amazon", "Tigrero", "Sambólico", "Rytmi" ja "Moro no Brasil". Vuonna 2005 ensi-iltansa saanut musiikkidokumentti "Brasileirinho" teki tunnetuksi brasilialaista choro-musiikkia. "Sonic Mirror" (2008) kuvasi maailman eri kulttuureita ja autismin kirjon viestintää jälleen musiikin kautta. Elokuvan keskeinen hahmo on jazzrumpali Billy Cobham.


title: Mika Kaurismäki

text: Mika Kaurismäki oli perustamassa vuonna 1986 Sodankylän elokuvafestivaalia.


title: Mika Kaurismäki

text: Elokuvaohjaaja Aki Kaurismäki on Mika Kaurismäen nuorempi veli. Veljeksillä oli myös yhteinen elokuvatuotantoyhtiö Villealfa, jonka toiminta hiipui 1990-luvulla.


title: Mika Kaurismäki

text: Kaurismäen Miriam Makebasta kertova dokumentti "Mama Africa" valmistui vuonna 2011. Dokumentti sai Berliinin filmifestivaaleilla 2011 yleisöpalkinnon. Vuonna 2012 dokumentti palkittiin juryn erikoispalkinnolla The Pan African Film Festivalilla Los Angelesissa.


title: Mika Kaurismäki

text: Kaurismäen elokuvassa "Tie pohjoiseen" (2012) pääosissa isänä ja poikana ovat Vesa-Matti Loiri ja Samuli Edelmann. Vuonna 2012 Kaurismäki toimi myös "Kuningas Litmanen"-dokumentin tuottajana ja käsikirjoittajana.


title: Mika Kaurismäki

text: Vuosia valmisteilla ollut epookkielokuva Ruotsin kuningattaresta Kristiinasta sai pääosanesittäjäksi ruotsalaisen Malin Buskan. Elokuva kuvattiin Suomessa, Saksassa ja Ruotsissa. Käsikirjoittaja on kanadalainen Michel Marc Bouchard. Nimen "Tyttökuningas" saaneelle elokuvalle myönnettiin merkittävä 460 000 euron Euroopan unionin elokuvatuki lokakuussa 2013. Montrealin elokuvajuhlilla 2015 se valittiin yleisön suosikiksi ja Buska sai parhaan naisnäyttelijän palkinnon.


title: Cluny

text: Cluny on 4 552 asukkaan (2006) kaupunki Grosnejoen laaksossa Ranskassa. Kaupunki rakentui alun perin Clunyn benediktiiniläisluostarin ympärille.


title: Cluny

text: Clunyssa sai 900-luvulla alkunsa länsimaisen kirkon uudistusliike. Clunyläinen uudistusliike tuomitsi muun muassa pappien avioliitot ja simonian sekä maallisten johtajien sekaantumisen paavin valintaan. Liike saavutti huippunsa paavi Leo IX:n ja paavi Gregorius VII:n aikoihin 1000-luvun loppupuolella.


title: Niklaus Wirth

text: Niklaus Wirth (s. 15. helmikuuta 1934 Winterthur) on sveitsiläinen tietojenkäsittelyteoreetikko.


title: Niklaus Wirth

text: Wirth valmistui insinööriksi 1959 Sveitsin liittovaltion teknillisestä korkeakoulusta (ETH) Zürichissä. Vuonna 1960 hän sai diplomi-insinöörin arvon Laval-yliopistosta Kanadassa ja 1963 tohtorin arvon Kalifornian yliopistosta, Berkeleystä.


title: Niklaus Wirth

text: Wirth työskenteli 1963–1967 tietotekniikan apulaisprofessorina Stanfordin yliopistossa ennen kuin sai 1968 professorin viran ETH Zürichistä. Hän työskenteli kaksi vuotta myös Xerox PARC:ssa Kaliforniassa. Wirth jäi eläkkeelle huhtikuussa 1999.


title: Niklaus Wirth

text: Wirth on suunnitellut Algol W-, Pascal-, Modula-, Modula-2- ja Oberon-ohjelmointikielet. Hän oli myös mukana suunnittelemassa Lilith- ja Oberon-käyttöjärjestelmiä sekä Lola-laitteistosuunnittelu- ja simulointijärjestelmää. Wirth sai Turing-palkinnon 1984 suunnittelemistaan ohjelmointikielistä ja "IEEE Computer Pioneer" -palkinnon 1987.


title: Niklaus Wirth

text: Wirthin kuuluisin artikkeli on "Program Development by Stepwise Refinement" ja hänen merkittävin teoksensa "Algorithms + Data Structures = Programs".


title: Niklaus Wirth

text: Wirthin mukaan on nimetty tietojenkäsittelyalalla sananparreksi tullut Wirthin laki.


title: Ranskan historia

text: Ranskan historia voidaan aloittaa esimerkiksi vuodesta 843, jolloin frankkien valtakunnan länsiosasta alkoi muodostua Ranska.


title: Ranskan historia

text: Dordognen laaksosta tehdyt varhaisen kivikauden löydökset osoittavat, että paikalla oli menestyviä vaikkakin alkeellisia yhdyskuntia yli 25 000 vuotta sitten. Dordognen luolamaalauksista kuuluisimmat on löydetty Lascaux’sta Montignacin läheltä.


title: Ranskan historia

text: Myöhäiseltä kivikaudelta eli neoliittikaudelta noin 12 000 vuotta sitten on löydetty merkkejä savenvalannasta ja senaikaisesta arkkitehtuurista. Maanviljelyksellä eläviä kyliä muodostui Pariisin suistoon 4600 eaa. ja samanlaisia asumuksia samoilta ajoilta Rhonen laaksoon ja Auden rannoille Etelä-Ranskassa. Neoliittikaudella kaikkien Ranskan neljän pääjoen rannoilla elämä oli kiinteää sekä kulttuurisesti, poliittisesti ja taloudellisesti yhä kehittyneempää. Näiltä ajoilta peräisin olevat menhirit, kivikehät ja paasikivet osoittavat, että yhdyskunnat kykenivät huomattaviin teknisiin ja sosiaalisiin saavutuksiin.


title: Ranskan historia

text: Ranskan aluetta asutti vuodesta 1000 eaa. alkaen metalliaikainen Pohjois- ja Keski-Euroopasta kotoisin oleva kelttikansa. Heitä kutsuttiin gallialaisiksi ja maata Galliaksi. Gallialaisten yhteisön järjestelmä muistutti myöhempää feodalismia. Keltit asuttivat Galliaa yli tuhat vuotta, mutta kelttiläinen Gallia ei jättänyt Ranskalle perinnöksi juuri mitään: ei kieltä, uskontoa, instituutiota eikä tapoja.


title: Ranskan historia

text: Gallialaiset valloittivat Rooman 390 eaa. ja uhmasivat vahvistuvaa Roomaa vuosisatojen ajan, kunnes Julius Caesar valloitti Gallian 50-luvulla eaa. ja teki siitä Rooman provinssin. Gallia roomalaistettiin kauttaaltaan: roomalaiset toivat maahan esimerkiksi lujan hallintovallan, edistyneen tekniikan, kaupunkien ja teiden verkoston, kristinuskon, rauhan sekä latinan kielen, josta myöhemmin kehittyi ranskan kieli. Rooman valtakunnan hajottua 400-luvulla Gallia jäi barbaarien valtaan.


title: Ranskan historia

text: Rooman valtakunnan hajottua Ranskan alue kuului frankkien valtakuntaan, jonka hallitsijoina olivat ensin merovingit ja myöhemmin karolingit. Espanjan suunnasta aluetta alkoivat 700-luvulla uhata islamilaiset umaijadit. Ranska jäi kuitenkin islamilaisilta valloittamatta, koska sotapäällikkö Kaarle Martel torjui heidät Keski-Ranskassa Poitiers’n taistelussa 732. Valtakunnan mahtavin hallitsija oli Kaarle Suuri, joka vuonna 800 kruunattiin Rooman keisariksi.


title: Ranskan historia

text: Ranskan valtion voidaan katsoa syntyneen vuonna 843, kun Kaarle Suuren kolme pojanpoikaa jakoivat valtakunnan keskenään Verdunin sopimuksella. Näin syntyneistä valtioista läntisin oli Länsi-Frankia, jonka hallitsijana oli Kaarle Kaljupää. Karolingien jälkeen valtaan nousi vuonna 987 Hugo Capet. Hänen jälkeläisiään ovat kaikki Ranskan myöhäisemmät kuninkaat, kapetingit, myös suvun sivuhaaroihin kuuluneet Valois’t ja Bourbonit.


title: Ranskan historia

text: Verdunin sopimuksella perustetuista valtakunnista keskimmäinen, Lotharin valtakunta, jäi lyhytikäiseksi ja hajosi pian moniksi ruhtinaskunniksi. Osa niistä, kuten Burgundi, Provence, Franche-Comté, Alsace ja Lorraine, liitettiin myöhemmin Ranskaan.


title: Ranskan historia

text: Ranska osallistui ristiretkiin 1096–1270. Ranskasta käynnistyi 1100-luvun renessanssi. Kolmas sääty nousi, kaupunkielämä alkoi kukoistaa ja katedraaleja perustettiin. Se jatkui 1200-luvulle. Myöhäiskeskiajalla Ranska soti pitkään Englantia vastaan. Satavuotisessa sodassa (1337–1453) Jeanne d’Arc sai aikaan kansallisinnostuksen, joka johti englantilaisten karkottamiseen maasta.


title: Ranskan historia

text: Valtakunnan yhteyttä heikensivät uskonsodat hugenotteja vastaan (1562–1598). Ensimmäisen Bourbon-sukua edustaneen kuninkaan Henrik IV:n antama Nantesin edikti antoi hugenoteille uskonnonvapauden 1598. Sittemmin kuningas Ludvig XIV (1643–1715) kuitenkin perui sen vuonna 1685.


title: Ranskan historia

text: Ulkopolitiikassaan Ranska pyrki 1500-luvulla horjuttamaan Habsburg-suvun asemaa, sillä suku uhkasi Ranskaa monelta ilmansuunnalta, kun se hallitsi Alankomaita, Espanjaa ja Itävaltaa. Ulkopolitiikan taituri oli erityisesti kardinaali Richelieu, joka myös loi pohjan kuninkaiden itsevaltiudelle. Itsevaltiuden ajaksi katsotaan vuodet 1643–1792, jona aikana kolme kuningasta ehti hallita: Ludvig XIV (1643–1715), Ludvig XV (1715–1774) ja Ludvig XVI (1774–1792), vaikkakin osan ajasta kuninkaat olivat alaikäisinä vailla valtaa.


title: Ranskan historia

text: Aurinkokuningas Ludvig XIV:n (1638–1715) aikana Ranska oli Euroopan keskeinen suurvalta. Aurinkokuningas oli yksinvaltiuden huipentuma, ja hänen on sanottu lausuneen: ”L’État c’est moi.” () Pariisilaisten kapinan jälkeen hän ei luottanut pariisilaisiin, vaan rakennutti Versailles’in palatsin, jonne hän muutti 1682.


title: Ranskan historia

text: Ranskan siirtomaavallan perusta luotiin 1600-luvulla. Ranska valtasi ensin alueita Pohjois-Amerikasta, Länsi-Intiasta ja Etelä-Aasiasta. Valtiontalouden kannalta valloitukset ja sodat olivat rasittavia ja Ranskan mahti heikkeni 1700-luvun aikana. Iso-Britannia valtasi suuren osan Ranskan siirtomaista 1700-luvun puolimaissa. Varsinainen siirtomaakausi alkoi 1800-luvulla, jolloin Ranska perusti uusia siirtomaita Afrikkaan ja Kaakkois-Aasiaan. 1800-luvun lopussa Länsi-Afrikka oli lähes kokonaan sen hallussa. Myös huono valtionhallinto ja väestöryhmien räikeä eriarvoisuus kasvattivat tyytymättömyyttä. Jälkeenpäin tätä kautta on nimitetty termillä ancien régime, vanha hallinto.


title: Ranskan historia

text: Ranskan vallankumoukseen jälkeen Ranskasta tuli vuonna 1792 tasavalta, ja se kesti Napoléon Bonaparten vallankaappaukseen asti. Napoleon julistautui keisariksi. Vallankumoussotien tappion ja Napoleonin karkotuksen jälkeen Ranskasta tuli vuosiksi 1814–1848 kuningaskunta. Vuonna 1830 puhkesi heinäkuun vallankumous, jossa kuningas Kaarle X syrjäytettiin, mutta kuninkuutta ei lakkautettu, vaan uudeksi kuninkaaksi tuli perustuslaillisena monarkkina hänen kaukainen sukulaisensa Ludvig Filip.


title: Ranskan historia

text: Muun muassa yhteiskunnan epäkohdat ja Pohjois-Amerikan vapaussodan esimerkki johtivat lopulta vallankumoukseen. Toukokuussa 1789 Ranskan säätyvaltiopäivät kutsuttiin koolle ensimmäisen kerran lähes kahteensataan vuoteen. Tällöin kansan keskuudessa heräsi suuria toiveita saada pitkäaikaiset epäkohdat korjatuiksi. Ranskassa puhkesi myös mellakoita, ja vallankumouksen onkin usein katsottu alkaneen 14. heinäkuuta 1789 tapahtuneesta vankilana käytetyn Bastiljin linnoituksen valtauksesta. Vuonna 1792 Ranska julistettiin tasavallaksi. Valtansa menettänyt kuningas Ludvig XVI teloitettiin seuraavan vuoden alussa. Pian sen jälkeen alkoi Maximilien Robespierren hirmuvalta. Vastustajat kohtasivat verisen lopun. Lopulta vuonna 1794 hän koki itse verisen lopun. Sen jälkeen vallankumous alkoi laantua.


title: Ranskan historia

text: Ranska aloitti vallankumoussodat 1792 sodanjulistuksilla Itävallalle ja Preussille. Napoleon I valloitti 1796 Italian voittaen Itävallan. Vuonna 1799 Napoleon kaappasi direktiohallitukselta vallan ja teki itsestään ensimmäisen konsulin. Napoleon kruunasi itsensä keisariksi 1804. Monarkia palasi Ranskaan, vaikka alun perin oli ollut tarkoitus päästä siitä eroon.


title: Ranskan historia

text: Vallankumoussodat jatkuivat Napoleonin sotina; Napoleon valloitti puoli Eurooppaa ja palautti Ranskan menetetyn itsetunnon. Napoleon kukistettiin lopullisesti 1815 ja hänet karkotettiin Saint Helenalle. Wienin kongressissa vuonna 1815 pyrittiin mahdollisuuksien mukaan palauttamaan vallankumousta edeltäneet olot ennalleen, ja niinpä konservatiivista politiikkaa harjoittanut Bourbon-suku palautettiin valtaan.


title: Ranskan historia

text: ”Euroopan hulluna vuotena” 1848 Ludvig Filip syrjäytettiin helmikuun vallankumouksessa. Ranskasta tuli tasavalta, ja sen presidentiksi valittiin Napoleonin veljenpoika Ludvig Napoleon. Hän kuitenkin julistautui muutaman vuoden päästä keisariksi nimellä Napoleon III. Preussin vastaisen sodan jälkeen 1870 Ranska julistettiin jälleen tasavallaksi.


title: Ranskan historia

text: Bourbonien taantumuksellinen politiikka johti heinäkuun vallankumoukseen 1830. Valtaan tuli Ludvig Filip, mutta koska hänen hallituksensa suosi vahvasti porvaristoa, siihen muissa väestönosissa kohdistunut tyytymättömyys johti uuteen vallankumoukseen eli helmikuun vallankumoukseen 1848. Työväenkapinan jälkeen perustettiin Toinen tasavalta (1848–1852). Toisen tasavallan aikana vallan itselleen keskittäneestä "Lòuis Napoleon Bonapartesta" tehtiin vuonna 1852 kansanäänestyksellä keisari, joka otti hallitsijanimekseen Napoleon III. Hänen valtakautenaan eli Ranskan toisen keisarikunnan aikana talous kehittyi nopeasti.


title: Ranskan historia

text: Vuonna 1870 Ranska joutui sotaan Preussia vastaan ja hävisi, jolloin Napoleon III syrjäytettiin vallasta. Ranska menetti Saksalle Elsass-Lothringenin. Sodan aikana kapinalliset perustivat Pariisin kommuunin. Se kuitenkin tuhottiin pian, ja perustettiin Ranskan kolmas tasavalta (1875–1940), joka oli tarkoitettu väliaikaisratkaisuksi. Koska mikään sen muuttamiseen tähdänneistä ryhmistä ei onnistunut saamaan enemmistöä missään vaiheessa, kolmannesta tasavallasta tuli pitkäikäinen ja se pysyi toiseen maailmansotaan saakka. 1800-luvun lopulla Ranskan siirtomaita laajennettiin Afrikassa ja Kaakkois-Aasiassa. Lopulta Afrikassa sijainneet Ranskan siirtomaat muodostivat laajan yhtenäisen alueen, joka ulottui Algeriasta Kongojoelle saakka.


title: Ranskan historia

text: Ranska teki 1. marraskuuta 1902 Italian kanssa sopimuksen, jossa Marokko määritettiin Ranskan etupiiriin ja Libya Italian etupiiriin. Kaksi vuotta myöhemmin 8. huhtikuuta 1904 se liittoutui Yhdistyneen kuningaskunnan kanssa. Joulukuussa 1905 kirkko ja valtio erotettiin toisistaan. Ranskan valta Marokossa vahvistui 1905–1906 järjestetyssä Algecirasin konferenssissa.


title: Ranskan historia

text: Ensimmäisessä maailmansodassa (1914–1918) Ranska taisteli Saksaa vastaan ja sai sodan jälkeen suuren sotakorvauksen ja Ranskan–Preussin sodassa menetetyn Elsass-Lothringenin takaisin. Kun natsi-Saksa syyskuussa 1939 aloitti Toisen maailmansodan Puolan offensiivilla, Ranska julisti Yhdistyneen kuningaskunnan rinnalla Saksalle sodan, mutta ei käytännössä ryhtynyt mainittaviin sotatoimiin. Seuraavana vuonna Saksa suoritti massiivisen hyökkäyksen Belgian kautta Ranskaan, joka joutui antautumaan jo kesäkuussa 1940. Aseleposopimuksen mukaan Pohjois- ja Länsi-Ranska jäivät Saksan miehittämiksi. Maan eteläosaa, Vichyn Ranskaa, hallitsi marsalkka Pètainin hallitus, mutta käytännössä sekin oli Saksan vasallivaltio. Länsiliittoutuneet tekivät Ranskaan kesäkuussa 1944 Normandian maihinnousun, jonka jälkeen maa vapautui. Sodan jälkeistä vaihetta vuosina 1946–1958 on kutsuttu neljänneksi tasavallaksi.


title: Ranskan historia

text: Toisen maailmansodan jälkeen siirtomaat alkoivat itsenäistyä, ensimmäisinä Itä-Aasiassa sijainneet. Siirtomaiden itsenäistymiseen liittyi joukko sotia ja niiden aiheuttamia ongelmia, joita niiden muuttaminen Ranskan unioniin kuuluneiksi merentakaisiksi territorioiksi ei voinut ratkaista. Vuoden 1958 perustuslakiuudistus aloitti viidennen tasavallan ajan. Verinen Algerian sota käytiin 1954–1962, ja se päättyi Algerian itsenäistymiseen Ranskasta. Muut Ranskan afrikkalaiset siirtomaat sen sijaan itsenäistyivät jokseenkin rauhanomaisesti muutaman viikon kuluessa vuonna 1960. Presidentti Charles de Gaulle pyrki saamaan Ranskan suuruuden takaisin toimimalla itsenäisesti ulkopolitiikassa. 1970-luvulla Ranskaa koettelivat talousvaikeudet.


title: Ranskan historia

text: Toisen maailmansodan jälkeen Algerian ja Indokiinan sotatoimet aiheuttivat tyytymattömyyttä, ja hallitus toisensa jälkeen kaatui. Vallankaappaus ja sisällissota uhkasivat, kunnes parlamentti kutsui kenraali Charles de Gaullen presidentiksi vuonna 1958. Ranskan nykyisen viidennen tasavallan perustuslaki vahvistettiin vuonna 1958. Siinä presidentin valtaoikeudet nostettiin samalle tasolle parlamentin kanssa, mitä kutsutaan puolipresidentilliseksi järjestelmäksi. Viidennen tasavallan aikana on koettu kaksi jaksoa, joiden aikana presidentti ja pääministeri ovat olleet eri puolueista, vuosien 1986 ja 1997 vaalien jälkeen. Tällaisessa tilanteessa pääministerin asema on suhteellisen vahva, kun taas presidentti joutuu hakemaan tukea oppositiosta. De Gaulle erosi 1969, kun hänen ehdotuksesa perustuslain muutoksesta oli hävinnyt kansanäänestyksen. Hänen jälkeensä viidennen tasavallan presidentteinä ovat toimineet Georges Pompidou (1969–1974), Valery Giscard d'Estaing (1974–1981), Francois Mitterrand (1981–1995), Jacques Chirac (1995–2007) ja Nicolas Sarkozy (2007–2012).


title: Ranskan historia

text: Algerian sota päättyi maan itsenäistymiseen 1962, ja vähitellen useimmat siirtomaat itsenäistyivät, viimeisenä Vanuatu 1980.


title: Ranskan historia

text:
Talouskasvu toisesta maailmansodasta 1970-luvun öljykriisin vuosiin ("Trente Glorieuses") oli ennätyksellisen voimakasta. Kevään 1968 opiskelijamellakat laukaisivat kahden viikon yleislakon, ja pelättiin jopa vallankumousta. Vuosina 2005–2006 maassa koettiin laajoja mellakoita, joihin osallistui ennen kaikkea lähiöiden maahanmuuttajataustaisia nuoria.
Äärioikeistolainen kansallismielinen Kansallinen rintama on noussut 40 vuoden aikana marginaalista keskeiseksi puolueeksi. 2000-luvulla sen suosiota ovat nostaneet euroalueen talouskriisi ja työttömyys. Puolueen presidenttiehdokkaat ovat menestyneet 2000-luvulla: Jean-Marie Le Pen pääsi toiselle kierrokselle 2002, ja vuonna 2012 hänen tyttärensä Marine Le Penin ennätyksellisen suuri äänisaalis toi kolmannen sijan.


title: Ranskan historia

text: Viidennen tasavallan aikana Ranska on panostanut eurooppalaiseen yhteistyöhön. Se oli yksi EU:n kuudesta perustajajäsenestä, ja presidentti Mitterrand ajoi Maastrichtin sopimuksen hyväksymistä. Ranska hylkäsi kansanäänestyksessä 2005 ehdotuksen Euroopan perustuslaista, jolloin sen ratifiointiprosessi keskeytyi, mutta puheenjohtajakaudellaan Ranska tuki perustuslain korvaavaa Lissabonin sopimusta. Sarkozyn aikana Ranska lähentyi jälleen Natoa, ja toimi aktiivisesti Afganistanissa ja Iranin ydinasekysymyksessä. Se oli keskeinen tekijä Libyaan iskeneessä kansainvälisessä yhteisössä keväällä 2011.


title: Ranskan historia

text: Sarkozyn seuraajan vaaleihin liittyi runsaasti dramatiikkaa, kun vahvana sosialistiehdokkaana pidetty Dominique Strauss-Kahn joutui luopumaan ehdokkuudesta seksuaalirikossyyttiden takia. Lokakuun 2011 esivaalit ja toukokuun 2013 varsinaiset vaalit voitti Francois Hollande.


title: Ranskan historia

text: Maastrichtin sopimus astui voimaan 1. marraskuuta 1993. Tammikuussa 1996 Ranska päätti maanalaisen ydinkoesarjansa ja oli elokuussa 1996 mukana hyväksymässä ydinkoekieltosopimusta Geneven aseidenriisuntakokouksessa ja YK:n yleiskokouksessa. Ranskan osuus Euroopan rahaliiton EMU:n kolmannen vaiheen toteutumisessa 1. tammikuuta 1999 oli ratkaiseva Saksan ohella. 29. toukokuuta 2005 Ranskan kansanäänestys vastusti (54,87 % vastaan) Euroopan unionin perustuslakiluonnosta.


title: Kavallus

text: Kavallus on anastusrikoksen erityinen muoto, jossa henkilö anastaa hallussaan olevaa omaisuutta.


title: Kavallus

text: 4 § Kavallus. "Joka anastaa hallussaan olevia varoja tai muuta irtainta omaisuutta, on tuomittava kavalluksesta sakkoon tai vankeuteen enintään yhdeksi vuodeksi kuudeksi kuukaudeksi.


title: Kavallus

text: Kavalluksesta tuomitaan myös se, joka anastaa löytämiään tai erehdyksen kautta haltuunsa saamiaan varoja tai muuta irtainta omaisuutta.


title: Kavallus

text: Kavalluksesta tuomitaan niin ikään se, joka saatuaan toimeksiannon perusteella tai muulla sellaisella tavalla haltuunsa varoja, joiden arvo hänen on tilitettävä toiselle, oikeudettomasti käyttämällä sanottuja tai niiden tilalle tulleita varoja taikka muulla sellaisella tavalla aiheuttaa tilitysvelvollisuuden täyttämättä jäämisen joko sovittuna tai muuten edellytettynä aikana.


title: Kavallus

text: Edellä 1 momentissa tarkoitetun anastamisen yritys on rangaistava."


title: Kavallus

text: Lain 5 §:ssä säädetään "törkeästä kavalluksesta" ja 6 §:ssä "lievästä kavalluksesta".


title: Kavallus

text: Varkaudella anastetaan toisen hallussa olevaa omaisuutta, kun kavalluksella anastetaan toisen omaisuutta, joka on omassa hallussa. Jos anastaa toisen kirjahyllystä kirjan, syyllistyy varkauteen, mutta jos ottaa omakseen kirjastosta lainaamansa kirjan, syyllistyy kavallukseen. Rangaistusasteikko on sama, joten teot ovat rikoslain mukaan yhtä vakavia.


title: Kavallus

text: Miksi sitten rikoslaissa on eri säännökset varkaudesta ja kavalluksesta? Niiden ero ilmenee mm. siinä, miten oikea omistaja saa takaisin häneltä vääryydellä vietyä omaisuutta.


title: Kavallus

text: Kavalletun esineen haltuunsa "vilpittömässä mielessä" saanut henkilö ei ole velvollinen luovuttamaan esinettä sen oikealle omistajalle muuten kuin saamalla sen arvoa vastaavan lunastuksen (rahana). Jos esine on viety varkaudella, on sen vilpittömässä mielessä saanut velvollinen luovuttamaan esineen omistajalle lunastuksetta.


title: Kavallus

text: "Asiaa on käsitelty laajemmin artikkelissa Varkaus."


title: Kavallus

text: Kavalluksessa sakkorangaistuksen ja vankeusrangaistuksen raja on noin 2000 euroa. Tämä tarkoittaa sitä, että usein alle 2000 euron arvoisen omaisuuden kavalluksista tuomitaan sakkorangaistus ja tämän ylittävistä vankeusrangaistus. Tieto on vuodelta 2003.


title: He-Man

text: He-Man on Mattel-lelufirman "Masters of the Universe" -lelusarjan keskushenkilö, joka ilmestyi vuonna 1982. Myöhemmin He-Man on tullut tutuksi lukuisista eri sarjakuvista, mutta eritoten "Filmation"-animaatioyhtiön välillä 1983–1985 tuottamasta "He-Man and the Masters of the Universe" -piirrossarjasta. Vuonna 2002 piirrossarjasta tehtiin myös uusioversio, joka ei kuitenkaan menestynyt odotetulla tavalla.


title: He-Man

text: Lelujen yhteydessä julkaistuissa ensimmäisissä minisarjakuvissa He-Man oli Eterniassa vaelteleva barbaari, joka sai pääkallolinnan Velhottarelta erikoisia voimia ja aseita. Hänen tavoitteenaan oli suojella harmaakallolinnan salaisuutta Skeletorilta. Minisarjakuvan kolmannessa numerossa He-Manin todellisen henkilöllisyyden kerrotaan olevan Prinssi Adam, joka on planeetta Eternian hallitsijoiden Kuningas Randorin ja Kuningatar Marlenan poika. 1980-luvun animaatiossa Marlenan kerrotaan tulevan maapallolta, jonka myötä He-Man oli vain puoliksi eternialainen.


title: He-Man

text: Uudessa versiossa Pääkallolinnan Velhotar lahjoittaa Prinssi Adamille taikamiekan, jolla hän kykenee muuntautumaan He-Maniksi lausumalla "Pääkallolinnan kautta... minulla on Voimaa!" (Englanniksi hän sanoo: "By the power of Grayskull... I have the power!"). Ensimmäisissä tarinoissa voimamiekka oli jaettu kahteen puoliskoon. Toisen piti hallussaan He-Man ja Skeletor etsi toista tai silloin tällöin piti hallussaan toista puoliskoa. Hän yritti epätoivoisesti saada haltuunsa molemmat puoliskot, jonka myötä Skeletor saisi mahtavia voimia hallitakseen Pääkallolinnaa. Myöhemmissä tarinoissa käsitettä miekan kahden puoliskon voimasta jätettiin pois. Samaa juonta käytettiin myös Filmationin vuonna 1981 aloittamassa sarjassa Blackstar.


title: He-Man

text: Prinssi Adam omistaa pelokkaan vihreän tiikerin nimeltä Cringer. Kun Adam muuntautuu He-Maniksi, Cringeristä tulee suuri ja rohkea haarniskoitu taistelukissa miekan säteestä. Taistelukissa toimii He-Manin sotaratsuna ja taisteluparina.


title: He-Man

text: Adamin ystävänä on kaunis ja vahvatahtoinen Teela, joka on kuninkaallisen vartioston kapteeni. Hänen adoptioisänsä on Duncan, joka toimii myös Teelan neuvonantajana. Adam ja Teela ovat olleet ystäviä lapsuudesta lähtien ja nyt kuninkaallisen vartijoiden johtajana hänen tehtävään on suojella Prinssiä. Teela usein pitää Adamia laiskana ja pelkurina tietämättä tämän toista henkilöllisyyttä. Teelan on kerrottu olevan Velhottaren ainoa tytär ja pääkallolinnan tuleva perijä. Velhotar antoi tyttärensä adoptoitavaksi lapsen isän kuoltua tämän ollessa vauva.


title: He-Man

text: Duncan, joka tunnetaan myös nimellä Asemies, on Eternian kuninkaallisperheen teknologian ja aseiden keksijä, joka useissa tarinoissa kehitti erinäisiä aseita auttaakseen He-Mania ja hänen ystäviään.


title: He-Man

text: Jättimäistä pääkalloa muistuttava Pääkallolinna (kulkee myös nimellä harmaakallolinna) on He-Manin voiman lähde ja hänelle voimat antanut linnassa asuva Velhotar kommunikoi telepaattisesti He-Manin kanssa. Hän loi He-Manin valjaat harvinaisesta eternialaisesta mineraalista koroditesta, joka lisää hänen fyysistä vahvuutta.


title: He-Man

text: Suojellakseen perhettään He-Man pitää kaksoishenkilöllisyytensä salaisuutena. Ainoastaan Pääkallonlinnan Velhotar, Asemies, Orko ja Cringer tietävät He-Manin salaisuuden. Myöhemmin paljastettiin Adamilla olevan kaksoissisar Adora, joka on periaatteessa Eternian prinsessa. Hän johtaa kapinallista ryhmää Eterniassa, jotka vastustavat Hordakia. Adamin tavoin Adoralle on annettu pääkallon voimat ja pitää hallussaan omaa miekkaa, jolla hän muuntautuu She-Ra'aksi.


title: He-Man

text: He-Manin päävihollinen on siniseen asuun pukeutunut velho nimeltä Skeletor. Hänellä on päänä pääkallo ja hän pitää yllään huppua. Hän hallitsee mustan magian sekä useita taisteluliikkeitä. Skeletor käyttää aseenaan tuhonsauvaa, jonka kärjessä on pässinkallo, josta hän kanavoi ja vahvistaa taikansa. Sauva toimii myös eräänlaisena kristallipallona, jonka avulla hän näkee Eternian tapahtumia. Skeletorin alkuperä on salaperäinen ja animaatioissa hänet on kuvailtu toisesta ulottuvuudesta tulleeksi paholaiseksi. Myös joissain sarjakuvissa Skeletorin henkilöllisyydeksi on viitattu Prinssi Keldor, joka on Kuningas Randorin nuorempi veli. Tämän myötä hän olisi He-Manin setä. Elokuvassa Masters of the Universe paljastettiin Skeletorin olleen Hordakin oikea käsi, kunnes hänet kaapattiin. Skeletor asuu käärmevuorella, jossa hänen linnakkeensa on tehty mustasta basaltista, jota ympäröi jättiläinen kivikäärme. Käärmevuori sijaitsee Eternian harmonianmeren toisella puolella. Skeletor johtaa sekalaista ryhmää, johon kuuluvat Evil-Lyn, Petomies, Rautaleuka, Tri-Klops ja Mer-Man.


title: He-Man

text: 2000-luvun animaatiosarjassa Prinssi Adam on 16-vuotias poika, joka sai Velhottarelta taikamiekan, jonka avulla hän kykenee muuntautumaan He-Maniksi. Miekka kuului aikaisemmin kuningas Harmaakallolle. Se on tuhoutumatonta materiaalia ja kanavoi muinaisten voimaa Adamiin, jonka avulla hän muuntautuu He-Maniksi ja samalla hänen lemmikkinsä Cringerin.


title: He-Man

text: Sarjassa He-Man on erittäin voimakas ja on osoittanut sen muun muassa kykenemällä heittämään kuningas Hsss'n tornin Felis Foliasta Eternian aurinkoon saakka. Hän on tyrmännyt myös useita jättiläisiä muutamalla lyönnillä naamaan. Hänen voimallaan on kuitenkin rajansa, ennen kuin He-Man muuntautuu takaisin prinssi Adamiksi. Hänet on nähty ottavan paljon vahinkoa vastaan ennen kuin menettää voimansa ja muuntautuu takaisin pojaksi. Muun muassa Zalesian Ram jalokivi, jonka mystinen taika voi läpäistä minkä tahansa materiaalin. He-Man selviää kyseisen jalokiven voiman iskusta, kun Serpos osuu häntä rintakehään, jonka seurauksena He-Man törmää lennosta vuoreen. He-Man selviää osumasta, mutta muuntautuu pian Adamiksi.


title: He-Man

text: He-Man tunnetaan valtavasta vahvuudesta. Animaatioden alkutunnusten ja ensimmäisten lelujen pakkauksien mukaan hän väittää olevansa Universumin voimakkain mies. He-Manin vahvuus on kuitenkin usein vaihdellut. Hahmon ensimmäisessä DC Comicsin sarjakuvaesiintymisessä hän kykeni vastaamaan Teräsmiehen antamiin iskuihin. Alkuperäisessä animaatiosarjassa He-Man kykeni uimaan paljon nopeammin kuin tavallinen ihminen. Sarjoista ei juuri selviä, kuinka kauan hän pystyy pysymään He-Manina ennen kuin muuntautuu takaisin Adamiksi. Vuoden 2002 animaatiosarjassa He-Man kykeni selviytymään kahdesta voimakkaasta räjähdyksestä, mutta muuntautui takaisin Adamiksi. Tämä antaa ymmärtää, että He-Man kestää rajallisen määrän fyysistä vahinkoa, ennen kuin hänen voimansa ehtyvät. He-Man pystyy myös muuntautumaan takaisin Adamiksi kohottamalla miekkansa ja sanomalla "Let the power... return" ("Voima palautukoon"). He-Manin muuttumista takaisin Adamiksi ei tosin ole näytetty kunnolla kuin kerran 1983 ilmestyneessä piirrossarjan jaksossa "The problem with power", jossa He-Man luopuu voimistaan, koska uskoi Skeletorin juonen takia tappaneensa viattoman sivullisen. Muuten muutos on näytetty kahdessa muussa jaksossa vain välähdyksenä kuvan ulkopuolella. 2003 animaatiosarjassa He-Man joutuu luopumaan hetkellisesti voimistaan päästäkseen irti kasvin muodostamista kahleista; kyseisessä sarjassa nimittäin Adam ja He-man on kuvattu eri kokoisiksi.


title: He-Man

text:
He-Manin fyysinen vahvuus ei kuitenkaan rajoitu vain voimakkuuteen, sillä hän kykenee olemaan erittäin nopea ja akrobaattinen. He-Man tunnetaan myös yleensä väkivallattomana ja turvautuu taistelukykyihinsä viimeisenä vaihtoehtona ja mieluummin käyttää älyään päihittääkseen vastustajansa. He-man käyttää voimakeinoja ainoastaan puolustukseen eikä koskaan pyri vahingoittamaan vihollistaan. Poikkeuksena ovat esimerkiksi 1980-luvun animaatiojaksot "The curse of spellstone", "Quest for He-man" ja "Prince Adam no more", joissa He-Man liittolaisineen joutui taistelemaan vastustajiensa taistelurobotteja vastaan.
He-man ei säästellyt voimiaan tehdessään roboteista romurautaa.


title: He-Man

text: He-Man käyttää pääsääntöisesti aseenaan miekkaansa, mutta toisinaan muita aseita, kuten laseraseita. Hänen miekkansa kykenee estämään niin taianomaisia kuin teknisiä laseraseidenkin osumia. Alun perin He-Man käytti aseenaan kirvestä ja pitää myös nykyisin rintakehällään korodite-mineraalista tehdyt valjaat, jotka lisäävät hänen fyysistä vahvuuttaan. Filmationin luomassa 1980-luvun animaatiossa He-Manilla oli useita erilaisia kykyjä, jotka olivat enemmän tai vähemmän hassuja. Hahmo kykeni muun muassa puhaltamaan vastustajansa kumoon, kuten Teräsmies, muuntautumaan ihmistornadoksi, juoksemaan suurella nopeudella ja hiomaan hiekkaa käsiensä välissä luodakseen lasia.


title: Hydra (mytologia)

text: Hydra (, Vesikäärme) oli kreikkalaisessa mytologiassa hirvittävä olento, jolla oli käärmeen vartalo ja yhdeksän päätä. Sen pystyi tappamaan vain polttamalla tai katkaisemalla sen kaikki päät nopeasti, sillä se sai uusia päitä menetettyjen tilalle nopeaan tahtiin. Se eli suolla lähellä Lernan muinaista kaupunkia Argoliksessa.


title: Hydra (mytologia)

text: Hydra oli Orthoksen, Kerberoksen ja Khimairan tavoin Ekhidnan ja Tyfonin jälkeläinen. Hydran päiden määrä vaihteli eri myyttiversioissa - yleensä se oli joko yhdeksän tai sata. Yksi päistä oli kuolemattomuuden lähde, ja se kasvoi muiden suojissa.


title: Hydra (mytologia)

text: Hydra oli niin myrkyllinen, että jopa pelkkä sen hengitys riitti tappamaan miehen.


title: Hydra (mytologia)

text: Eurystheuksen toinen tehtävä toi Herakleen Lerna-järvelle veljenpoikansa ja avustajansa Iolaoksen kanssa tappamaan Lernan hydraa, joka terrorisoi kaupunkia ja koko Argolista. Kun he viimein löysivät hydran piilopaikan, Herakles neuvoi Iolaosta jäämään vahtimaan hevosia sillä aikaa kun hän houkutteli hirviön luolastaan tulinuolia ampumalla. Herakles hyökkäsi hydraa kohden katkoen päitä miekallaan. Jokaisen menetetyn pään tilalle kasvoi kuitenkin kaksi uutta. Lisäksi valtava rapu saapui auttamaan hydraa tarttuen Heraklesta jalasta. Suuttunut Herakles surmasi ravun, jonka Hera sittemmin korotti tähtikuvioksi, ja kutsui vuorostaan Iolaosta apuun hevosten luota käskien häntä tuomaan mukanaan leimuavan tulisoihdun.


title: Hydra (mytologia)

text: Kun Herakles leikkasi hydran päitä yksi kerrallaan, Iolaos poltti tyngät kiinni niin, etteivät päät päässeet taas kasvamaan. Herakleen taistellessa hirviötä vastaan hän oli lähellä kuolla myrkylliseen hengitykseen, mutta Iolaoksen avulla hän sai loputkin päistä leikattua ja poltettua. Hän leikkasi pois kaikki paitsi yhden, ikuisen elämän antavan pään, jota ei voimakeinoin pystynyt vahingoittamaan. Herakles murskasi viimeisen pään nopealla, voimakkaalla liikkeellä, ja rutisti pään irti. Hän hautasi pään syvälle maahan, sijoittaen valtavan kiven sen päälle. Hydran surmaamisen jälkeen Herakles kastoi nuoliensa päät hydran myrkyssä tehden ne kuolettavan vaarallisiksi. Nämä nuolet tappoivatkin myöhemmin muun muassa Nessoksen, Kheironin, Foloksen ja välillisesti myös Herakleen itsensä.


title: Hydra (mytologia)

text: Tämä urotyö ei lopulta kuitenkaan auttanut Heraklesta suorittamaan hyvitystöitänsä, koska Eurystheus ei hyväksynyt tehtävää suoritetuksi veljenpojalta saadun avun vuoksi.


title: Zagreb

text: Zagreb () on Kroatian pääkaupunki ja piirikunta. Zagreb sijaitsee Medvednicavuoren rinteiden ja Savajoen välissä, 120 metrin korkeudella merenpinnasta. Vuonna 2011 varsinaisessa kaupungissa asui noin 688 000 ja koko pääkaupunkiseudulla 790 000 ihmistä.


title: Zagreb

text: Zagrebin suotuisa maantieteellinen sijainti Pannonian tasangon lounaisessa osassa tarjoaa loistavan yhteyspaikan keskisen Euroopan ja Adrianmeren väliselle liikenteelle.


title: Zagreb

text: Zagreb on ollut kroaattiväestön asutusalueen keskus kautta vuosisatojen. Ensimmäinen asiakirjoista löytyvä maininta Zagrebista on vuodelta 1094, jolloin unkarilainen piispa Ladislaus perusti piispanistuimen kaupungin itäisen osan Kaptol-kukkulalle. Zagrebin kahdella kukkulalla (Kaptol ja Gradec) oli luostarit ennen kuin mongolit tuhosivat ne vuonna 1242. Houkutellakseen käsityöläisiä muuttamaan raunioituneille alueille teki Unkarin kuningas Béla IV Gradecin kukkulasta verovapaan alueen. Se sai monia etuoikeuksia ja muurit suojakseen. Toinen kukkula, Kaptol, jäi vaille suojausta ja kahden kaupunginosan (todellisuudessa kahden eri kaupungin) välillä alkoi kiivas kilpailu. Kaptoliin rakennettiin muurit vasta 1400-luvun puolivälissä kun turkkilaiset etenivät Savajoelle asti.


title: Zagreb

text: Köyhtyneet kaupungit yhdistyivät 1600-luvun alussa ja ottivat nimekseen Zagreb. Käänteenä parempaan oli vuonna 1862 rautatien valmistuminen, sillä uusi Zidanin silta yhdisti Zagrebin Adrianmeren satamiin. Idän pikajuna alkoi kulkea Triesten–Zagrebin–Belgradin linjaa 1918. Vuonna 1863 Zagrebissa aloitettiin kaasunjakelu ja vuonna 1878 aloitti toimintansa vesilaitos.


title: Zagreb

text: Ensimmäisen maailmansodan jälkeen muodostetun Jugoslavian aikana Zagreb oli maan kakkoskaupunki Belgradin jälkeen. Zagrebin yliopistossa työskenteli 1930-luvulla kemisti Vladimir Prelog, joka myöhemmin sai Nobelin kemianpalkinnon orgaanisen kemian tutkimuksistaan. Hän aloitti Zagrebissa kiniinin ja sen johdannaisten tutkimisen. Työ johti sulfonamidilääkkeiden tuotannon aloittamiseen ja adamantaani-hiilivedyn syntetisointiin.


title: Zagreb

text: Kroatian itsenäistyttyä 1991 Zagrebista tuli sen pääkaupunki. Itsenäistymiskehitys alkoi vapaista vuoden 1989 vaaleista, jotka voitti kroaattinationalisti Franjo Tuđman. Riidat serbien kanssa johtivat Kroatian sotaan. Tammikuussa 1991 kroaatit muuttivat poliisien tunnukset kroaateille tunnusomaisiksi ruutukuvioiksi ja vahvistivat poliisivoimaa. Toukokuussa pidetty kansanäänestys antoi selkeän tuen maan itsenäistymishalulle. Syksyllä 1991 tapahtui useita aseellisia yhteenottoja, ja rintamalinjat vakiintuivat marraskuuhun mennessä. Vuoden 1992 alussa tehty tulitaukosopimus lopetti sodan Kroatian osalta.


title: Zagreb

text: Zagrebissa kylmin kuukausi on tammikuu, jolloin keskimääräinen vuorokauden alin lämpötila on -4 astetta. Lämpimimmän kuukauden, heinäkuun, keskimääräinen ylin on 26,7 astetta. Sadetta saadaan melko tasaisesti ympäri vuoden 10–14 päivänä kuukaudessa. eniten sataa kesäkuussa.


title: Zagreb

text: Kaupungin teollisuus koostuu sähköisten laitteiden ja palveluiden valmistuksesta, kemianteollisuudesta, lääketeollisuudesta, tekstiiliteollisuudesta sekä ruoka- ja juomateollisuudesta. Zagreb on kansainvälinen kaupankäynnin ja talouden keskus, sekä Keski- ja Itä-Euroopan kuljetusristeys.


title: Zagreb

text: Tammikuussa 2008 keskimääräinen kuukausittainen nettopalkka Zagrebissa oli 5 943 kunaa, eli noin 830 euroa.


title: Zagreb

text: 34 prosentilla kroatialaisista yrityksistä on pääkonttori Zagrebissa ja 38,4 % maan työvoimasta työskentelee kaupungissa, mukaan luettuna lähes kaikki pankit, palvelualan sekä julkisen liikenteen yritykset.


title: Zagreb

text: Zagrebin kaupungissa on yhteensä 136 peruskoulua ja 100 toisen asteen oppilaitosta, johon luetaan mukaan myös kaupungin 30 lukiota. Kaupungissa on viisi korkea-asteen oppilaitosta ja yhdeksän yksityistä korkea-asteen koulua.


title: Zagreb

text: Zagrebin yliopisto on perustettu vuonna 1669.


title: Zagreb

text: Zagrebin kaupunki vastaa 38:sta kulttuuri-instituutioista, kuten kymmenestä kaupungin museosta. Kaupunki omistaa seitsemän eri teatteria ja on osakkaana 50 % osuudella HNK:sta, eli Kroatin kansallisteatterista. Kaupungissa sijaitsee myös Zagrebin eläintarha.


title: Zagreb

text: Kaupungissa järjestetään vuosittain musiikkifestivaali "Zagrebfest".Joka toinen vuosi vuorottelevat Animafest, piirroselokuvafestivaali ja musiikkibiennaali.


title: Zagreb

text: Eurovision laulukilpailu 1990 järjestettiin Zagrebissa, silloisessa Jugoslaviassa.


title: Zagreb

text: KHL Medveščak Zagreb on menestynyt jääkiekkojoukkue, joka on esiintynyt muun muassa Jugoslavien ja Slovenian sarjoissa sekä KHL:ssa.


title: Zagreb

text: Zagrebin lentoasema palvelee kaupunkia ja sen lähialueita. Se sijaitsee 17 km kaupungista kaakkoon. Zagrebin linja-autoasemalta on lähtöjä kaikkialle maahan ja ulkomaille. Pitkille matkoille on lippu ostettava etukäteen asemalta.


title: Zagreb

text: Kaupungin julkisen liikenteen perustana ovat raitiovaunut.


title: Aki Sirkesalo

text: Aki Pekka Antero Sirkesalo () oli suomalainen muusikko ja musiikkitoimittaja. Hän julkaisi uransa aikana viisi studiolevyä sekä yhden kokoelman, ja hänen levyjään on myyty yli 100 000 kappaletta. Elämänsä viimeiset vuodet Sirkesalo asui perheensä kanssa Nurmijärven Klaukkalassa.


title: Aki Sirkesalo

text: Aki Sirkesalo aloitti musiikkiharrastuksen seurakunnan puhallinorkesterissa ja kuorossa 10-vuotiaana ja jatkoi VPK:n torvisoittokunnassa. Sittemmin trumpetinsoitto vaihtui kitaraan ja musiikki rockiin.


title: Aki Sirkesalo

text: Ensimmäinen varsinainen saavutus oli U-Puu -yhtyeen demo, joka soi Rockradiossa. Vuonna 1984 Aki Sirkesalo pääsi yhtyeensä Naamiot kanssa Rockin Suomen mestaruus -kisojen finaaliin. Yhtye hajosi pian kisojen jälkeen. Samana vuonna alkoi myös hänen juontajauransa Rockradiossa. Sirkesalon vuonna 1986 Raine Salon kanssa perustettu Giddyups teki kaksi levyä ja kiertueen Neuvostoliittoon vuonna 1989. Veeti Kallion, Sami Saaren ja Sasu Moilasen kanssa Aki Sirkesalo jatkoi vuosikymmenen vaihteessa yhtyeessä Veeti & The Velvets.


title: Aki Sirkesalo

text: Sirkesalo sanoitti lähes kaikki kappaleet Mamin vuonna 1996 julkaistulle albumille "Ympyrää", ja he esiintyivät keikoilla saman taustabändin säestyksellä.


title: Aki Sirkesalo

text: Soolouransa Aki Sirkesalo aloitti vuosien 1992 ja 1993 vaihteessa. Ensimmäinen menestys oli single "Hikinen iltapäivä" huhtikuussa 1994 ja syksyllä julkaistu "Mustankipee". Seuraavan vuoden alussa julkaistu "Naispaholainen" soi myös radioasemilla ja tammikuussa julkaistu esikoisalbumi "Mielenrauhaa" nousi kärkikymmenikköön ylittäen syksyllä kultalevyrajan ja myi lopulta yli 40 000 kappaletta.


title: Aki Sirkesalo

text: Vuonna 1996 Aki Sirkesalo sai Emma-palkinnot vuoden miestulokkaana ja vuoden levystä. Syksyllä ilmestyi toinen levy "Aika". Levyn hittejä olivat "Missä betoni kasvaa", "Seksuaalista häirintää" ja "Kiire". Vuosina 1996–1997 hän veti myös YLE:n TV1:ssä musiikkiohjelmaa "Groovymeisseli" yhdessä Sami Saaren kanssa.


title: Aki Sirkesalo

text: Kolmas albumi "Kissanelämää" ilmestyi syyskuussa 1998. Hittejä olivat "Punatukkainen", versio Van Morrisonin "Brown Eyed Girlistä" ja "Kissanainen". Myös "Kissanelämää" myi kultaa. Ennen kolmatta albumia Sirkesalo oli mennyt naimisiin ja saanut lapsen.


title: Aki Sirkesalo

text: Vuoden 2000 hitti oli "Helena". Ennen uuden albumin, "Enkeleitä onko heitä", julkaisua helmikuussa 2001 julkaistiin samanniminen single. "Enkeleitä onko heitä" saavutti viidennen sijan suomen virallisella listalla. Levyltä otettuja singlejä olivat "Senat sakaisin", "Tule mun luo", "Talismaani" ja "Kitara".


title: Aki Sirkesalo

text: Aki Sirkesalon kokoelmajulkaisu "Halutuimmat" julkaistiin lokakuussa 2002. Hittisinglejen lisäksi levyllä olivat kappaleet "Melkein onnellinen" ja "Toijalan takana".


title: Aki Sirkesalo

text: Vuoden 2003 alussa Aki Sirkesalo julkaisi Lisa Nilssonin kanssa singlen "Mysteriet".


title: Aki Sirkesalo

text: Vuonna 2004 Aki Sirkesalo veti YLE:n TV1:ssä ohjelmaa "Poppia kyydissä".


title: Aki Sirkesalo

text: Keikoilla Sirkesalon yhtyeenä oli Lemmen Jättiläiset, jonka viimeinen kokoonpano oli:Muita Lemmen Jättiläisten livekokoonpanossa soittaneita muusikoita: Samuli Kosminen (lyömäsoittimet), Jukka "Tonttu" Tuovinen (saksofoni), Jukka Hakoköngäs (kosketinsoittimet), J-P Virtanen (kosketinsoittimet), Karl Sinkkonen (kosketinsoittimet), Jukka Tiirikainen (trumpetti), Kalle Torniainen (rummut), Abdissa Assefa (lyömäsoittimet), Timo Kämäräinen (kitara), Anssi Växby (bassokitara). Juha Verona (bassokitara) ja Sami Saari (kitara, taustalaulu).


title: Aki Sirkesalo

text: Vuonna 2004 Sirkesalo siirtyi Sonyltä EMIlle ja julkaisi syyskuussa uuden singlensä "Mullonikäväsua". Omaisten suostumuksella levy-yhtiö julkaisi viimeiseksi jääneen levyn "Sanasta miestä" alkuperäisten suunnitelmien mukaisesti 23. helmikuuta 2005. Sirkesalo oli ehtinyt muokata levyn valmiiksi ennen lähtöään viimeiseksi jääneelle matkalleen. Levy nousi välittömästi listaykköseksi ja myi nopeasti platinaa. Levyn tuoton on levy-yhtiö ilmoittanut lahjoittavansa Plan Suomi -säätiölle.


title: Aki Sirkesalo

text: Tapaninpäivänä 2005 julkaistiin "Aki Sirkesalon Musiikkia: Mielenrauhaa" -levy, joka taltioitiin Helsingin Kulttuuritalolla 15. syyskuuta 2005 pidetyssä konsertissa. Lemmen Jättiläiset -yhtye esitti Aki Sirkesalon musiikkia uran varrelta solisteinaan Esa Kaartamo, Jussu Pöyhönen, Maarit Hurmerinta, Sami Saari, Antti Matikainen, Petra Gargano, Niko Ahvonen, Maija Vilkkumaa, Jiri Nikkinen ja Tuomari Nurmio.


title: Aki Sirkesalo

text: 42-vuotias Sirkesalo ilmoitettiin vaimonsa ja kahden lapsensa kanssa kadonneeksi Thaimaassa tapahtuneen vuoden 2004 tapaninpäivän Intian valtameren maanjäristyksen aiheuttamassa tsunamissa. Hän oli Khao Lakissa lomamatkalla. Sirkesalon, hänen vaimonsa ja heidän lastensa ruumiit löydettiin ja tunnistettiin, minkä jälkeen ne kuljetettiin Suomeen haudattavaksi. Sirkesalo perheineen on haudattu Akaan Toijalan hautausmaalle.


title: Aki Sirkesalo

text: Kesällä 2016 Akaan kaupunki nimesi alueeltaan neljä tietä Sirkesalon uraa kunnioittaen; Sirkesalontie, Akinkuja, Levytie ja Musakuja.


title: Neitokakadu

text: Neitokakadu ("Nymphicus hollandicus") on luonnonvaraisena Australiassa elävä kakadujen heimoon ("Cacatuidae") kuuluva lintu, jota pidetään yleisesti lemmikkinä kaikkialla maailmassa. Neitokakadusta käytetään hyvin usein myös nimeä nymfipapukaija tai nymfiparakiitti, joka on vanha nimitys. Neitokakadut ovat keskimäärin 30 senttimetrin mittaisia josta n. puolet on pyrstöä. Ne ovat suosittuja häkkilintuja ja niitä pidetään helppohoitoisina.


title: Neitokakadu

text:
Neitokakadu on yleinen lemmikki Suomessa ja on muutamia kasvattajiakin, jotka kasvattavat niitä. Lintuja voi ostaa myös eläinkaupoista, mutta kasvattajilta ostaminen on suositeltavampaa. Neitokakadut kesyyntyvät melko helposti varsinkin jos ne ostaa nuorena. Joiltakin kasvattajilta on silloin tällöin saatavilla myös käsinruokittuja lintuja, jotka ovat yleensä hintavampia. Neitokakadun hinta vaihtelee viidestäkymmenestä eurosta jopa kolmeen sataan euroon värityksestä, taustasta ja kesyydestä riippuen. Linnun hankinta kaupasta voi tulla kalliimmaksi; hinnat voi heitellä sadasta eurosta jopa neljään sataan.
Neitokakadut ovat parvilintuja joten ne ovat hyvin sosiaalisia.


title: Neitokakadu

text: Häkin minimikoko on 0,75m² ja sopiva pinnaväli 15-20 millimetriä. Vaikka häkki olisi kuinka iso, linnun pitäisi antaa lentää vapaana muutaman tunnin päivässä.


title: Neitokakadu

text: Neitokakadun ravintona voi käyttää parakiiteille tarkoitettua siemenseosta, jossa on korkeintaan 10% auringonkukan siemeniä. Auringonkukan siemenet ovat erittäin rasvaisia ja näin ollen usein ja paljon syötettyinä aiheuttavat esimerkiksi erilaisia rasvakasvaimia ja vähentävät usein tuntuvasti linnun ikää. Nykyään kuitenkin markkinoille tulleet lintujen pelletit ovat monipuolisempi ja terveellisempi ruokavalio kaikenkokoisille linnuille. Pelleteistä linnut saavat normaalit ravinteet päivittäin, mutta silti sulkasadon ja pesinnän aikaan kannattaa antaa myös lisävitamiineja ja lisäkalkkia. Neitokakadu on moniin muihin suurempiin lintuihin nähden kuitenkin hieman poikkeuksellinen vähäisen proteiinitarpeensa vuoksi, joten pelletit eivät missään nimessä saa korvata siemeniä kokonaan. Mikäli siemenet poistuvat kokonaan ruokavaliosta, vaikuttavat pelletit haitallisesti ruoansulatuselimistöön liiallisen helpon sulatettavuutensa vuoksi. Heikkokuntoisille neitokakaduille pelletit ovat hyvä lisä. Pellettejä voi syöttää myös siementen ohella lisäravintona. Kohtuullisuus ja monipuolisuus ovat tärkeitä muistettavia asioita, kun mietitään neitokakadun ruokavaliota.


title: Neitokakadu

text: Neitokakadu kaipaa päivittäin myös tuoreruokaa: salaattia, porkkanaa, omenaa ja muuta tuoreravintoa. Yksin tai hyvin pienessä parvessa elävä neitokakadu on herkästi hyvin nirso syömään uusia ruokia. Saattaa vaatia kuukausia, ennen kuin lintu koskee päivittäin tarjottuun ravintoon. Hirssintähkät ovat monen neitokakadun suurin herkku ja terveellinen valinta makupalaksi.


title: Kirjaimisto

text: Kirjaimisto on kokoelma kirjaimia, joista on valittu aakkoskirjoitusta käyttävien eri kielten aakkoset. Yhden kirjaimiston kirjainvalikoima on yleensä suurempi kuin yhdenkään siihen pohjautuvan aakkoston, sillä kukin aakkosto käyttää yleensä vain osaa kirjaimiston kaikista kirjaimista. Esimerkiksi italian kielen aakkostosta puuttuvat latinalaisen kirjaimiston kirjaimet J, K, W, X ja Y; ja toisaalta monissa eurooppalaisissa kielissä käytetään muissa kielissä tuntemattomia tarkkeilla muodostettuja kirjaimia kuten Å, Ș ja Ü.


title: Kirjaimisto

text: Tunnetuimpia kirjaimistoja ovat:


title: Arabialainen kirjaimisto

text: Arabialainen kirjaimisto on kirjaimisto, jota käytetään mm. arabian ja persian kirjoittamiseen. Kirjoitussuunta on oikealta vasemmalle, ylhäältä alas. Kirjaimistossa ei ole erikseen isoja ja pieniä kirjaimia. Kirjoitus muistuttaa kaunokirjoitusta siten, että kirjaimet kirjoitetaan yhteen toisiinsa ja niiden muoto vaihtelee kirjaimen sijaintipaikan sanassa mukaan. Tämä antaa myös mahdollisuuden kalligrafisiin erikoisuuksiin.


title: Arabialainen kirjaimisto

text: Myös kašmiria (devanagarin rinnalla), kurdia (latinalaisten aakkosten rinnalla), pandžabia (gurmukhin ohella), paštoa, ja urdua kirjoitetaan arabialaisin kirjaimin.


title: Arabialainen kirjaimisto

text: Ennen lokakuun vallankumousta monia Keski-Aasian kieliä (azeri, uzbekki, kirgiisi, tadžikki, kazakki, turkmeeni) kirjoitettiin myös arabialaisilla kirjaimilla, joista 1920-luvulla siirryttiin latinalaisiin kirjaimiin, 1940-luvulla kyrillisiin kirjaimiin ja osassa näistä edelleen 1990-luvulla taas latinalaisiin aakkosiin.


title: Arabialainen kirjaimisto

text: Turkissa siirryttiin arabialaisesta kirjaimistosta latinalaiseen kirjaimistoon Mustafa Kemal Atatürkin aloittaman laajan uudistusohjelman yhteydessä.


title: Arabialainen kirjaimisto

text: Arabialainen kirjaimisto voidaan jäljittää aramean nabatealaisen murteen kirjoittamiseen käytettyyn nabatealaiseen aakkostoon, joka puolestaan periytyi foinikialaisesta kirjaimistosta. Koraanin kirjoittamista edeltäneeltä ajalta arabialaisesta kirjoituksesta on säilynyt vain muutamia hajaesimerkkejä.


title: Arabialainen kirjaimisto

text: Arabian kielen kirjoittamiseen käytetään 28 kirjainta. Muiden kielien, kuten persian ja urdun kirjoittamisessa käytetään lisäkirjaimia. Arabian kielessä kirjoitukseen ei yleensä merkitä lainkaan lyhyitä vokaaleja tai kaksoiskonsonantteja, eikä monissa tietokoneohjelmissa ja matkapuhelimissa ole edes mahdollisuutta käyttää vokalisointia. Merkittävin poikkeus on Koraani, jossa vokaalimerkintöjä on käytettävä. Pitkillä vokaaleilla (/a:/, /u:/ ja /i:/) on omat kirjaimensa.


title: Arabialainen kirjaimisto

text: Kirjainten ns. abjadī-järjestys on:


title: Arabialainen kirjaimisto

text:
Muistisääntö:
tai


title: Arabialainen kirjaimisto

text: Arabialaista kalligrafiaa eli kaunokirjoitustaidetta käytetään paljon islamilaisessa arkkitehtuurissa, koristelussa, kolikoissa ja Koraanissa. Kalligrafia on noussut arvostettuun asemaansa islamilaisessa maailmassa koska ihmisten piirtäminen on nähty epäjumalien palvontana. Yleisimpiä kaunokirjoitustyylejä ovat pyöreälinjainen "naskh" ja korkeaviivainen "thuluth".


title: Kuala Lumpur

text: Kuala Lumpur (Jawi:كوالا لمڤور) on Malesian suurin kaupunki ja liittovaltion pääkaupunki. Usein se tunnetaan lyhenteellä KL. Kaupungin väkiluku on lähes 1,9 miljoonaa ja esikaupunkeineen noin 7,2 miljoonaa. Suurin osa asukkaista on malaijeja ja kiinalaisia, mutta kaupungissa asuu myös runsaasti intialaisia.


title: Kuala Lumpur

text: Suurin osa Malesian hallinnosta on siirretty uuteen hallinnolliseen pääkaupunkiin Putrajayaan. Tästä huolimatta Malesian kuninkaan asunto, parlamentti ja lainsäädäntöelimet sijaitsevat yhä Kuala Lumpurissa. Kaupungin eteläpuolella Sepangissa lähellä lentoasemaa ajetaan vuosittain Formula 1 -sarjan osakilpailu.


title: Kuala Lumpur

text: Kaupunki sijaitsee Länsi-Malesiassa Malakan niemimaalla Klang- ja Gombakjoen yhtymäkohdassa. Malesian länsirannikolle on matkaa noin 35 km. Ilmasto on trooppinen, eli lämmin ja kostea ympäri vuoden. Vuoden keskilämpötila on 26,2 °C. Kuukausien väliset keskilämpötilaerot mahtuvat noin yhden asteen sisään. Vuosittainen sademäärä on korkea (2 427 mm). Sateet jakautuvat jokseenkin tasaisesti ympäri vuoden. Sateisimmat kuukaudet ovat huhtikuu ja marraskuu.


title: Kuala Lumpur

text: Kaupunkikuvalle ovat tyypillisiä pilvenpiirtäjät sekä siirtomaa-ajan rakennukset. Nopean kasvun aikana rakentamisen suunnittelu on jäänyt vähemmälle ja tämän vuoksi osa kaupungin kaduista on kapeita ja mutkittelevia. Arkkitehtuuriltaan kaupunki on sekoitus kiinalaista ja eurooppalaista tyyliä. Uudemmat pilvenpiirtäjien täyttämät alueet sen sijaan ovat huolellisemmin suunniteltuja.


title: Kuala Lumpur

text: Kuala Lumpur perustettiin vuonna 1857 Gombak- ja Klang-jokien yhtymäkohtaan, Selangoriin, jolloin sinne saapui 87 kiinalaista tinan etsijää. Vaikka 69 heistä kuoli sademetsän vaativissa oloissa malariaaan ja muihin trooppisiin sairauksiin, he onnistuivat houkuttelemaan myös muita kaivosmiehiä sekä kauppiaita alueelle. Luovasti he nimesivät kaupungin "mutaiseksi joensuuksi", eli malaijiksi Kuala Lumpur. Malesia oli Kuala Lumpurin perustamisen aikaan brittien hallinnassa ja brittiläiset toivat kaupunkiin hallinnon lain ja järjestyksen ylläpitämiseksi. Kuala Lumpur oli historiansa ensimmäisinä vuosina vaarallinen kaupunki, jossa oli useita väkivaltaisia yhteenottoja ja kaupunkia hallitsivat kiinalaiset salaseurat, jotka kilpailivat tinan tuottamista vaurauksista ja valta-asemasta alueella.


title: Kuala Lumpur

text: Kaupunkia vallanneessa kaaoksessa kuuluisimmaksi johtajaksi kaupungin varhaishistoriassa nousi kiinalaisväestön johtohahmo ja klaanipäällikkö Yap Ah Loy. Häntä pidetään Kuala Lumpurin perustajana. Hänen alaisuudessaan työskenteli tinakaivosten ja plantaasien työläiset, ja hän omisti joka kolmannen Kuala Lumpurin rakennuksen. Hän nautti kiinalaisten keskuudessa suurta arvostusta ja hänen onnistui tarinan mukaan ylläpitää järjestystä kaupungissa vain kuuden poliisin turvin.


title: Kuala Lumpur

text: Yap Ah Loyn ja kiinalaisten kasvanut valta-asema alueella johti yhteenottoon paikallisten sulttaanien kanssa, jotka aloittivat sodan kiinalaisväestöä vastaan Perakin tinakaivosten hallinnasta. Niin kutsutut Larutin sodat johtivat siihen että brittiläiset puuttuivat peliin tinantuotannon varmistamiseksi ja levottomuudet loppuivat. Juuri kun Kuala Lumpur oli selvinnyt sodan tuhoista, kaupunki paloi maan tasalle vuonna 1881.


title: Kuala Lumpur

text: Brittiläiset tekivät uuden kaupunkisuunnitelman ja vuonna 1886 Selangorin pääkaupunki siirrettiin Klangista Kuala Lumpuriin. Talot rakennettiin tiilestä, jotta kaupunki ei enää palaisi uudelleen. Olojen vakiinnuttamiseksi brittiläiset perustivat Liittoutuneiden malaijivaltioiden valtioliiton, johon myös Selangor liittyi. Vuonna 1896 Kuala Lumpurista tehtiin valtioliiton pääkaupunki.


title: Kuala Lumpur

text: Toisessa maailmansodassa Japani valtasi Kuala Lumpurin Malaijan taistelun jälkeen vuonna 1942. Japanin vallan aikana tuhansia kiinalaisia kidutettiin ja surmattiin. Eurooppalais- ja intialaisväestöä lähetettiin pakkotyöhön tai keskitysleireille. Japanilaisten hirmuvalta Malakan niemimaalla päättyi vuonna 1945, kun japanilaiset antautuivat atomipommi-iskujen jälkeen.


title: Kuala Lumpur

text: Toisen maailmansodan jälkeen kaupunkiin palasi brittien hallinto. Sodan jälkeen maa kärsi sisäisistä levottomuuksista, kun kommunistit yrittivät kasvattaa alueella valtaansa, mikä heiltä ei onnistunut rauhanomaisin keinoin. Malaijaan julistettiin poikkeustila, jonka aikana sisämaasta Kuala Lumpuriin, jolloin kaupungin väkiluku kasvoi voimakkaasti. Levottomuudet saatiin rauhoitettua vuonna 1953 ja Malaija itsenäistyi Britanniasta vuonna 1957. Kuala Lumpurista tehtiin maan pääkaupunki.


title: Kuala Lumpur

text: Itsenäisyyden alkuvuosina maa kärsi kiinalaisväestön ja malaijien vastakkainasettelusta. Maan kiinalainen vähemmistö muodosti myös maan vauraimman osan. Jännitteet purkautuivat väkivaltaiseen yhteenottoon Kuala Lumpurissa toukokuussa 1969. Mellakoissa sai surmansa lähes 200 ihmistä ja kiinalaisväestön omaisuutta ka kiinteistöjä tuhottiin. Tapaus johti siihen että Malesian politiikkaa muutettiin malaijiväestöä suosivammaksi, jotta vastaavilta tapauksilta vältyttäisiin.


title: Kuala Lumpur

text: Vuonna 1974 Kuala Lumpurista tehtiin Malesian liittovaltion territorio, kun Selangorin sulttaani luovutti alueen hallinnan Malesian keskushallinnolle. Kaupunki on kasvanut edelleen voimakkaasti ja siitä on kehittynyt vilkas metropoli.


title: Kuala Lumpur

text: Kuala Lumpur on kasvanut pienestä kaivoskaupungista merkittäväksi elektroniikka-, IT- ja pankkikeskittymäksi. Kaupungin tärkeimmät tulonlähteet ovat kuitenkin edelleen öljynjalostus ja palmuöljyn tuotanto. Suurin osa IT-yrityksistä on sijoittunut läheisen Cyberjayan verovapaalle alueelle, jonka kehittämiseen on sijoitettu runsaasti varoja. Lisäksi matkailu muodostaa merkittävän tulonlähteen. Kaupunki on kasvanut voimakkaasti, osin jopa hallitsemattomasti, erityisesti 1990-luvun nousukauden aikana. Tällöin Malesian vuosittainen talouskasvu oli keskimäärin 10 %. Tänä aikana Kuala Lumpuriin rakennettiin useita suuria ostoskeskuksia ja pilvenpiirtäjiä, joista Petronas Twin Towers lienevät tunnetuimmat. Nykyisin kasvu on hidastunut mutta kaupunki on edelleen yksi Kaakkois-Aasian tärkeimmistä taloudellisista keskuksista.


title: Kuala Lumpur

text: Lähin lentoasema on Kuala Lumpurin kansainvälinen lentoasema, joka sijaitsee Sepangissa. Tälle kentälle laskeutuvat useimmat Malesiaan saapuvat kansainväliset lennot. Keskustasta sinne pääsee KLIA Ekspres -junilla. Vanhempi lentokenttä on "Sultan Abdul Aziz Shah Airport" joka sijaitsee Subang Jayassa.


title: Kuala Lumpur

text: Taksit ovat edullinen tapa liikkua kaupungissa, mutta toisaalta autoliikenne ruuhkautuu helposti. Lain mukaan taksien on pakko käyttää mittaria, mutta kuljettajat pyrkivät sopimaan todellista kustannusta korkeamman hinnan etukäteen erityisesti ulkomaalaisten asiakkaiden kanssa. Hinnan kannalta turvallinen vaihtoehto on taksien sijaan käyttää paikallisten suosimaa Grab-palvelua. Jalankulkijoiden on syytä olla varuillaan, sillä autoilijat ja autojen välissä puikkelehtivat mopoilijat tulkitsevat liikennesääntöjä varsin luovasti, eikä jalkakäytäviä juurikaan ole. Lyhyillekin kävelymatkoille saattaa joutua ottamaan taksin tai junan. Kaupungissa toimii kolme kevytrautatiejärjestelmää. Hiljattain rakennettu KL Sentral -rautatieasema on kaupungin raideliikenteen keskus, josta on yhteydet muun muassa Singaporeen ja Bangkokiin.


title: Kuala Lumpur

text:
Kuala Lumpuria palveleva kauppasatama Port Klang on yksi maailman 20 suurimmasta konttisatamista.
Turismi tuottaa merkittävän osan kaupungin tuloista, ja vuonna 2008 Kuala Lumpur oli viidenneksi vierailluin kaupunki maailmassa 8,94 miljoonalla turistilla. Kaupunki on mielenkiintoinen yhdistelmä länsimaista ja aasialaista kulttuuria sekä arkkitehtuuria, ja tarjoaa monenlaista nähtävää.


title: Arabian aakkoset

text: Arabian aakkoset ovat arabian kielen kirjoittamiseen käytetyt arabialaisen kirjaimiston kirjaimet. Arabian perusmerkistöön kuuluu 28 konsonanttikirjainta. Näistä merkeistä kolmea käytetään myös pitkien vokaalien /a:/, /u:/ ja /i:/ merkkeinä. Koska lyhyitä vokaaleja ei merkitä muualla kuin Koraanissa, oikeat lyhyet vokaalit on lukijan vain tiedettävä. Myöskään konsonanttien kahdennusta ei yleensä merkitä.


title: Arabian aakkoset

text:
Kirjaimet, niiden nimet ja ääntämys:
Pitkiä vokaaleja merkitään kirjaimilla ا (ā), ي (ī) ja و (ū).


title: Arabian aakkoset

text: Lyhyet vokaalit merkitään lisämerkeillä konsonanttikirjainten päälle tai alle, esimerkiksi d-kirjaimen kanssa: دَ /da/, دِ /di/, دُ /du/.


title: Arabian aakkoset

text: Kaksoiskonsonantin merkkinä on kirjaimen päälle merkittävä lisämerkki  ّ ("šadda"), esimerkiksi دّ /dd/.


title: Atlas II

text: Atlas II oli Atlas-rakettiperheeseen kuuluva kantoraketti, jota käytettiin 1991–2004. Sitä valmistettiin kolmea mallia: II, IIA ja IIAS.


title: Atlas II

text: Viimeinen Lockheed-Martin -yhtiön Atlas II -kantoraketti laukaistiin 31. elokuuta 2004. Tämä oli 63. Atlas II- kantoraketin onnistunut laukaisu ja kaikkiaan 584. Atlas-raketin laukaisu. Atlas II toimi moitteettomasti 13 viimeisen vuotensa ajan – ei yhtään räjähdystä. Raketti oli täten maailman luotettavimpia kantoraketteja.


title: Atlas II

text: Atlas II:n korkea luotettavuus oli Suomellekin onneksi, koska vuonna 1995 ESA:n SOHO-luotain laukaistiin Atlas II:lla. Siinä oli ensimmäiset suomalaiset suuret avaruuslaitteet, ERNE ja SWAN, jotka tutkivat edelleen Aurinkoa. Muiden kantorakettien (Ariane 5, Pegasus, Proton) kyydissä on menetyksiä koettu useita kertoja.


title: Atlas II

text: Laukaisu oli samalla viimeinen, joka tehtiin Cape Canaveral Air Force Basen laukaisutorni 36A:sta. Torni 36A oli käytössä 42 vuotta ja siitä tehtiin 68 laukaisua. Etelä-Floridan ""Cape Kennedy"" alun perin oli Ilmavoimien rakettien laukaisukeskus. Laukaisutorni 36A oli ensin Ilmavoimien käytössä, sitten NASA käytti sitä miehittämättömien lentojen laukaisuihin ja palautti sen Ilmavoimille 1980-luvulla.


title: Atlas II

text: 15-kerroksisen kerrostalon korkuisella (47 metriä) Atlas IIAS-kantoraketilla oli kuormanaan U.S. National Reconnaissance Office’n (NRO) NROL-1-satelliitti. Lennonjohto antoi satelliitille kutsumanimen "Nemesis". Koska NRO:n toimiala on vakoilu satelliittien avulla, satelliitista ei saada enempää tietoa muutamaan vuosikymmeneen.


title: Atlas II

text: Laukaisun toteutti International Launch Services (ILS) yhtiö, joka käytti pääomistajansa Lockheed-Martinin rakettia. Raketti oli aiemmin General Dynamicsin tuote, kunnes se myi 1990-luvulla kaiken avaruuteen liittyvän toimintansa. Atlas on Convair-yrityksen suunnittelema.


title: Delta II

text: Delta II on Boeingin valmistama Delta-kantorakettiperheeseen kuuluva kantoraketti, joka on ollut käytössä vuodesta 1989 alkaen 115 kertaa (elokuu 2004) mukaan lukien kuusi NASA:n viimeistä Mars-lentoa. Deltat ovat kertakäyttöisiä kantoraketteja ("expendable launch vehicle", ELV).


title: Delta II

text: Delta II-kantoraketin kehityshistoria on hyvin pitkä alkaen 1950-luvun Thor-nimisestä keskimatkan ydinohjuksesta, josta kehittyi Thor ja sittemmin Thor-Delta-kantoraketti. Delta kehittyi Delta II-versioksi, jossa on muun muassa kiinteäajoaineboosteri-raketteja tuomassa lisää työntövoimaa.


title: Delta II

text: Avaruussukkula Challengerin tuhon (1986) jälkeen luotiin Yhdysvaltoihin kaupallisten kantorakettien tuotanto: Atlas, Titan ja Delta muuttuivat yritysten tuotteiksi. 1987 USAF tilasi 18 Delta II -rakettia Navstar GPS-satelliittien laukaisua varten. Ensimmäinen Delta II laukaistiin 14. helmikuuta 1989. Raketista on kaksi versiota – 6925 ja 7925. Delta 6925:t kuljettivat ensimmäiset 9 GPS-satelliittia radoilleen. Esimerkiksi 15.7.2004 laukaistu NASAn EOS-Aura käytti versiota 7920.


title: Delta II

text: Yhdysvaltain ilmavoimat lopetti Delta II-kantorakettien käytön 17. elokuuta 2009 tapahtuneeseen GPS-satelliitin laukaisuun. Tällöin on tehty noin 140 Delta II-laukaisua, joista kolmannes on GPS-satelliittien laukaisuja.


title: Delta II

text: Elokuun lopussa 2007 NASA ilmoitti aikeestaan päättää Delta II:n käyttö vuoteen 2010 mennessä siirtyen Delta 4- ja Atlas 5-kantorakettien käyttöön. Tämä on NASAlle muutos kalliimpiin, suurempiin ja enemmän nk. kaupallista kysyntää tarvitseviin kantoraketteihin.


title: Delta II

text: Delta II on kaksi- tai kolmivaiheinen kantoraketti, jossa on 3,4 tai 9 kiinteää ajoainetta käyttävää boosterirakettia. Delta II pystyy nostamaan 890–2 140 kg GTO-radalle tai 2 700–6 000 kg matalalle kiertoradalle.